
1 လၧစဒရဲအၧၭ အနံၪ့ နံၫနံၪ့လနံၪ့ လၩဎိၭဘံၪ့လဘံၪ့နီၪ ယဟိဝၩအလူ လၩ့ဘၪ မီၪစဇ့ၭခရဲအၫ, (စဘ့ၫရကဲအၫ အဖိၪခွၫ, မီၪစအံဒိၪ အဖိၪခွၫ) တၭ, စံၭဝ့ၫဒၪ, 2 ယဟိဝၩ အၥၭဆၫ နၥံၪအဖါလဖၪ နၭနၭလ့ၬလီၫ. 3 အခိးမွဲဘဲၫနီၪတၭ, နဝ့ၫဒၪယီၩ, စံၭ, ဆၧၥုၭမုခမျၧး အယဟိဝၩ စံၭဘဲၫယီၩ; ဂဲၫထဲၩ့ထဲၩ့ လၧယအီၪဆံၭ; ဆၧၥုၭမုခမျၧး အယဟိဝၩ စံၭဝ့ၫဒၪ. ယမိထဲၩ့ထဲၩ့ လၧနၥံၪ အအီၪ, ဆၧၥုၭမုခမျၧး အယဟိဝၩ စံၭဝ့ၫဒၪ. 4 မၩ နၥံၪအၥၭ ဘဲၫနၥံၪအဖါလဖၪ အၥိၭနီၪ လဂ့ၩ, မီၪ လၧအခၪ့ထံၭလဖၪနီၪ ကိၭထၪ့ဝ့ၫတၭ, စံၭဝ့ၫဒၪ, ဆၧၥုၭမုခမျၧး အယဟိဝၩ စံၭဘဲၫယီၩ, ကၠၪခွံၬ နၥံၪအၥၭ လၧနၥံၪ အဖၧၩ့ၥၭအၧၩ့, ဒဲလၧနၥံၪမၩ ဆၧအၧၩ့ နီၪဆံၭ. လါနၫ့တၭ အဝ့ၫၥံၪ ခိၭနၪဝ့ၫအ့ၬ; ဒိၭအနါၥံၪ လၧယလူ အ့ၬ; ယဟိဝၩ စံၭဝ့ၫဒၪ. 5 နၥံၪ အဖါလဖၪနီၪ မွဲအအီၪ ခီၫခီၫလဲၪ; ဒဲမီၪလဖၪနီၪ မွဲအမၧၫ့ဝ့ၫ လၩ့ဆိၩလၩ့ကၠၪ ဆ့ဧၪ. 6 အ့ၪမွဲ ယဆၧချဲၩ့, ဒဲယဆၧၥီၪ့ဆၧၥၫ့ လၧယမၪလူၬ ယခ့ၫယၡၩ မီၪလဖၪနီၪ ချုၭန့ နၥံၪအဖါၥံၪနီၪအ့ၬ ဧၪ. အဝ့ၫၥံၪ ကၠၪထဲၩ့အၥၭတၭ, စံၭဝ့ၫဒၪ, ဘဲၫဆၧၥုၭမုခမျၧး အယဟိဝၩ ကိၪ့ဆၧ လၧအမိမၩ ပၧၩ ဘဲၫပဖၧၩ့ၥၭ အၥိၭတၭ, ဘဲၫပမၩဆၧ အၥိၭနီၪ, အဝ့ၫဒၪ မၩယူၭ ပၧၩ ဘဲၫနီၪၥိၭယူၭနီၪလီၫ. 7 လၧစဒရဲအၧၭ အနံၪ့ နံၫနံၪ့လနံၪ့ လၩ ဆံၫလဘံၪ့လဘံၪ့ လၧအမွဲ လၩ စံဘၭနီၪ, ထၪ့ နံၫဆံၫလံနံၩလနံၩနီၪ, ယဟိဝၩအလူ လၩ့ဘၪ မီၪစဇ့ၭခရဲအၫ, (စဘ့ၫရကဲအၫ အဖိၪခွၫ, မီၪစအံဒိၫ အဖိၪခွၫ)တၭ, စံၭဝ့ၫဒၪ. 8 ယဒၪဆၧ လၧမုနၩလခီၫတၭ, ယိခွါ, ၦထူၬကၥ့ၪ အဝီၩ တၭ, အီၪထီဝ့ၫ လၧၥံၪ့၁မ့ၫဟဒၫ အကျၩ လၧဆၧလၩၡူၪဖၧၩ့တၭ, လၧအလးခဲၫ့နီၪ, ကၥ့ၪအဝီၩ, ဒဲဝီၩဘၩ့, ဒဲအဘွၩ အီၪဝ့ၫလီၫ. 9 တၭ ယစံၭ, ယကဆါဧ့, ဆၧယီၩမွဲ ဆၧနီၪလဖၪလဲၪ. တၭ အၥီၫ့လဂၩ လၧအချဲၩ့ဆၧ လၧယၧၩစံၭယၧၩ, ဆၧယီၩမွဲ နီၫလဲၪနီၫလဲၪနီၪ, ယမိဒုၭနဲၪနၧၩလီၫ. 10 ၦၡၩ လၧအဆၧၫ့ထုၪ့ လၧၥံၪ့၁မ့ၫဟဒၫ အကျၩ လဂၩ စံၭဆၧၫ့ဆၧတၭ, စံၭဝ့ၫဒၪ, ၦလဖၪယီၩ မွဲဆၧလၧယဟိဝၩ အၪ့မၧၫ့ အလ့ၩဂၭဝံၩ့ဝၩ့ဆၧ လၧဂၪ့ခိၪချိၫ့လီၫ. 11 တၭ အဝ့ၫၥံၪ စံၭဆၧၫ့ ယဟိဝၩအၥီၫ့ လၧအဆၧၫ့ထုၪ့ လၧၥံၪ့၁မ့ၫဟဒၫ အကျၩတၭ, စံၭဝ့ၫဒၪ, ပဂၭဝံၩ့ဝၩ့ယူၭ လၧဂၪ့ခိၪချိၫ့ယူၭတၭ, ယိခွါ, ၦဂၪ့ခိၪဖိၪ ထီးအလူၬ ဆၧၫ့နၩ့ဝ့ၫတၭ, အီၪပွံၭဝ့ၫလီၫ. 12 ထီးနီၪလဖၧၫ့ ယဟိဝၩအၥီၫ့ လဂၩ ချဲၩ့ဆၧၫ့ဆၧ တၭ, စံၭဝ့ၫဒၪ, ဆၧၥုၭမုခမျၧး အယဟိဝၩဧ့, နလယၫ့ၥၭဘၪ ယရုစလံၫ့ ဒဲယုဒၫ အဒိၩ့လဖၪ လၧနၥၭထၪ့ဘၪဝ့ၫ အနံၪ့ နွ့ၫဆံၫနီၪ, မွဲအအီၪဒံၭ ဆံၭယံၬလဲၪ. 13 ယဟိဝၩ စံၭဆၧၫ့ အၥီၫ့လဂၩ လၧအချဲၩ့ဆၧ လၧယၧၩ, လၧဆၧချဲၩ့ အဂ့ၩ, ဒဲဆၧချဲၩ့မၩမုၬထၪ့ထဲၩ့ဆၧလီၫ. 14 အၥီၫ့ လၧအချဲၩ့ဆၧ လၧယၧၩ စံၭယၧၩ, ကိၭထၪ့တၭ, စံၭ, ဆၧၥုၭမုခမျၧး အယဟိဝၩ စံၭဘဲၫယီၩ, ယၥၭဆီၪ့ လၧယရုစလံၫ့ အဂး, ဒဲလၧဇံအိၫ့ အဂးနီၪ, ယၥၭဆီၪ့ ဒိၪဒိၪလ့ၬလီၫ. 15 ယၥၭထၪ့ဖၭဒိၪ ဘၪ ၦဆၨၩလဖၪ လၧအအီၪဒၪဆၧ ဘဲၫနီၪလီၫ. အဂဲးဘဲၫယီၩ ယၥၭ လမုၬဘၪယူၭ လဆံၭဆံၭတၭ, အဝ့ၫၥံၪ မၩအၪထၪ့ ဆၧၡၪ့ဆၭနၭနီၪလီၫ. 16 မၩအၥၭဘဲၫနီၪတၭ, ယဟိဝၩ စံၭဘဲၫယီၩ; ယဂဲၫထဲၩ့ထဲၩ့ယူၭ လၧယရုစလံၫ့ အဖၧၩ့ အီၪလၧဆၧယၫ့ၥၭလဖၪလီၫ. ယဂံၪ့ မိဘၪ ဆၧမၩထၪ့ဝ့ၫ လၧအဖၧၩ့လီၫ. ဆၧၥုၭမုခမျၧး အယဟိဝၩ စံၭဝ့ၫဒၪ. တၭ ဆၧမိဆုးထၪ့ ပနီၫ့ဖျံၩ လၧယရုစလံၫ့ အဖၫ့ခိၪ လီၫ. 17 ကိၭထၪ့ဒီၭတၭ, စံၭ, ဆၧၥုၭမုခမျၧး အယဟိဝၩ စံၭဘဲၫယီၩ, ဆၧဘီၪထၪ့ယီၫထၪ့ ဎွ့ၩလၨၪလၩ့လၬ လၧယဒိၩ့လဖၪ အဖၧၩ့တၭ, ယဟိဝၩ မိမၩမုၬထၪ့ဒံၭ ဇံအိၫ့တၭ, မိမုၬလၩဒံၭအၥၭ လၧယရုစလံၫ့လီၫ. 18 ထီးနီၪလဖၧၫ့ ယ စၪ့ထၪ့ ယမ့ၬ, ယိထၪ့ဆၧတၭ, ယိခွါ, ဆၧအနိၩ့ လံဘီၩ့ အီၪဝ့ၫလီၫ. 19 ယစံၭ အၥီၫ့ လၧအချဲၩ့ဒုၪ့ယၧၩနီၪ, ဆၧယီၩလဖၪ မွဲဆၧနီၪလဖၪလဲၪ. တၭ အဝ့ၫဒၪ စံၭဆၧၫ့ယၧၩ, ဆၧလဖၪယီၩမွဲ ဆၧအနိၩ့လဖၪ လၧအမၩ လၩ့ပြံၩလၩ့ပြၩ ယုဒၫ, အံၫစရ့လၭ, ဒဲယရုစလံၫ့လီၫ. 20 ယဟိဝၩ ဒုၭနဲၪယၧၩ လၧၦမၩဆၧၥ့ၪ လံဂၩလီၫ. 21 ထီးနီၪလဖၧၫ့ ယစံၭ အဝ့ၫ ၦလဖၪယီၩ ဂဲၫမၩ ဆၧနီၪလမံၩ့လဲၪ. အဝ့ၫဒၪ ချဲၩ့ဆၧတၭ, စံၭဝ့ၫဒၪ, ဆၧလဖၪယီၩ မွဲဆၧအနိၩ့လဖၪ လၧအမၩ လၩ့ပြံၩလၩ့ပြၩ ယုဒၫ ထီးၦလမိၬထၪ့ဘၪ အခိၪ နးဂၩ; အ့ၪမွဲ ၦလဖၪယီၩ ဂဲၫမၩၥၭမဲၪ အဝ့ၫၥံၪ ဘဲၫၥိၭ အမိခွံၬလၩ့ခွံၬ ၦဆၨၩၥံၪ အနိၩ့လဖၪ လၧအဆိၬထၪ့ အနိၩ့ထၫ့ဒုၪဒၩ ဒဲမၩ လၩ့ပြံၩလၩ့ပြၩ ခးယုဒၫနီၪလီၫ.

1 ယစၪ့ထၪ့ဒီၭ ယမ့ၬ, ဒဲယယိဆၧတၭ, ယိခွါ, ၦၡၩ အီၪလၧနိၪထိၪဖျံၩ လၧအစူၪဖၧၩ့လီၫ. 2 တၭ, ယစံၭ, နမိလ့ၩ ခီၫခီၫလဲၪ. တၭ အဝ့ၫဒၪ စံၭယၧၩ, ယမိလ့ၩထိၪ ယရုစလံၫ့လီၫ. အဒၪ့ဎၩ့မွဲ ဆံၭအၪလဲၪ. ဒဲအဖၭထီၫမွဲ ဆံၭအၪလဲၪနီၪ ဘဲၫၥိၭ ယမိဒၪဘၪလီၫ. 3 ယိခွါ, အၥီၫ့ လၧအချဲၩ့ဒုၪ့ယၧၩ စဲၪ့ထၪ့ဝ့ၫတၭ, အၥီၫ့အဂူၫဂၩ လဂၩ ဂဲၫထၪ့ ဒၪခီၩ့ အဝ့ၫလီၫ. 4 တၭ အဝ့ၫ စံၭၦလဂၩနီၪ, စဲၪ့တလဲးဘီၪ, ချဲၩ့ဆၧ လၧၦဖိၪၥၪခွၫ လဂၩနီၪတၭ, စံၭ, ၦၡၩ မိအီၪဝ့ၫ လၧယရုစလံၫ့ အဖၧၩ့, ဒဲလၧခီၫ့ဆ့; အဂဲးဘဲၫယီၩ ၦၡၩ ဒဲဆၧဖိၪဆၧဎါ အဒိၩ့ခမျၧး အီၪလၧအကျၩလီၫ. 5 ယဟိဝၩ စံၭဘဲၫယီၩ, ယဝ့ၫဒၪယီၩ ယမိကဲၪထၪ့ အခိၪဒၧၩ့ မ့ၪဝၬဖီၩ့ဝ့ၫတၭ, ယမိကဲၪထၪ့ ဆၧဖၩ့ လၧအၥၭခံဖၧၩ့လီၫ. 6 ဂဲၫဘီၪ! ဂဲၫဘီၪ! စဲၪ့ထၪ့ခွံၬ လၧခး လၧမုဖၩလခီၫ တၭ, ယဟိဝၩ စံၭဝ့ၫဒၪ. အဂဲးဘဲၫယီၩ ယမၩ လၩ့ပြံၩလၩ့ပြၩ နၥံၪ ဘဲၫမူၭခိၪအလံၩ လံခီၫ အၥိၭနီၪ, ယဟိဝၩ စံၭဝ့ၫဒၪ. 7 ဂဲၫဘီၪ! မၩဖီၩ့မၩဖျ့ၭ နနၫ့ဆါဆံၭ. ဇံအိၫ့ လၧအအီၪဝ့ၫ လၧဘၭဘလၧၫ့ အဖိၪမုၪ လဂၩ အၥိၭဧ့. 8 အဂဲးဘဲၫယီၩ ဆၧၥုၭမုခမျၧး အယဟိဝၩ စံၭဘဲၫယီၩ, လၧဆၧလၩဖၩ့ အလးခဲၫ့နီၪ အၪ့မၧၫ့လၩ့န့ယၧၩ လၧၦဆၨၩလဖၪ လၧအမၩန့ဆီၪ့ နၥံၪ အအီၪလီၫ. အ့ၪမွဲ ၦလၧအထိၭဘၪ နၥံၪနီၪ ထိၭဘၪ အဝ့ၫဒၪ အမ့ၬၡၩလီၫ. 9 အဂဲးဘဲၫယီၩ, ယိခွါ, ယမိထိၪဝၭ ယစူၪခိၪ လၧအမ့ၬယၫတၭ, အဝ့ၫၥံၪ မိကဲၪထၪ့ ဆၧအၪ့ဂူၬဆီၪ့ လၧအဎီးအၡၩ အဂးလီၫ. တၭ နၥံၪ မိၥ့ၪယၫ လၧဆၧၥုၭမုခမျၧး အယဟိဝၩ အၪ့မၧၫ့လၩ့န့ယၧၩလီၫ. 10 ၥံၫကျံၩဆၧတၭ, ၥၭထိၬဆံၭ. ဇံအိၫ့ အဖိၪမုၪဧ့, အဂဲးဘဲၫယီၩ, ယိခွါ, ယဂဲၫတၭ, ယမိအီၪလၧနကျၩ ယဟိဝၩ စံၭဝ့ၫဒၪ. 11 ၦအၪဆၨၩ မိမၩဘုၭထၬအၥၭ လၧယဟိဝၩ လၧမုလနံၩနီၪတၭ, မိကဲၪထၪ့ ယၡၩခမျၧးတၭ, ယမိအီၪလၧနကျၩတၭ, နမိၥ့ၪယၫ လၧဆၧၥုၭမုခမျၧး အယဟိဝၩ အၪ့မၧၫ့လၩ့န့ယၧၩ လၧနအီၪ လီၫ. 12 ယဟိဝၩ မိမၩန့ ယုဒၫ လၧခးဆံၫ့ဎံၪ အဖၧၩ့ လၧအဂးဒၪဝ့ၫတၭ, မိမုၬလၩဒီၭအၥၭ လၧယရုစလံၫ့လီၫ. 13 ဆၧယၪ ထီးအလူၬၥံၪဧ့, အီၪလၩ့မါပံၭ လၧယဟိဝၩ အမ့ၬယၫဆံၭ, အဂဲးဘဲၫယီၩ, ထိၪဂဲၩအၥၭ လၧအအီၪ အလးဆံၫ့ဎံၪ အဖၧၩ့လီၫ.

ဇ့ၭခရဲအၫ Zechariah 3

1 အဝ့ၫဒၪ ဒုၭနဲၪယၧၩ လၧၦလုဆၧအခိၪ စယီၡူၫအ့ၫ ဆၧၫ့ထုၪ့ လၧယဟိဝၩအၥီၫ့ အမ့ၬယၫတၭ, ဒုၪဒၩနီၪ ဆၧၫ့ထုၪ့ လၧအစူၪထွ့ၫ ဘဲၫၥိၭ အမိပဒၩ့ အဝ့ၫလီၫ. 2 ယဟိဝၩ စံၭဒုၪဒၩနီၪ, မွဲယဟိဝၩ အၪ့ၥီၪ့နၧၩဆံၭ. ဒုၪဒၩဧ့, ယဟိဝၩ ဒၪလ့ၬ လၧအမုၬလၩအၥၭ လၧယရုစလံၫ့နီၪ, မွဲအအၪ့ၥီၪ့နၧၩဆံၭ. အယီၩမွဲ မ့ၪခဲၫ့ဘၪ ဆၧဖျဲးန့ခွံၬဝ့ၫ လၧမ့ၪဖၧၩ့နီၪ, မွဲအ့ၬဧၪ. 3 စယီၡူၬအ့ၫ ကီၩ့ၥိၭ ဆၧအကီၩ့အၥိၭ ဘၪၥၭလိၪတၭ, ဆၧၫ့ထုၪ့ လၧအၥီၫ့လဂၩနီၪ အမ့ၬယၫလီၫ. 4 အဆၧစံၭဆၧၫ့ဝ့ၫတၭ, ချဲၩ့ဆၧ လၧၦလၧအဆၧၫ့ထုၪ့ လၧအမ့ၬယၫတၭ, စံၭဝ့ၫဒၪ, မၩန့ထၪ့ခွံၬ ဆၧအကီၩ့အၥိၭ လၧဘၪၥၭလိၪ လၧအလီၩ့ဆံၭ. တၭ စံၭအဝ့ၫ, ယိခွါ, ယဒုၭလ့ၩဖီၩ့ခွံၬ နဆၧအၧၩ့ လၧနၧၩ, ဒဲယမိဒုၭလုထၪ့နၥၭ လၧဆၧကီၩ့ဆၧၥိၭ လၧအလူဒိၪဎွ့ၩဒိၪ လီၫ. 5 ထီးနီၪလဖၧၫ့ အဝ့ၫဒၪစံၭ, မွဲဆၧအီၪက့ၪခိၪလူၬဆံၫ့ လၧအခိၪဎွံၪဆံၭ. တၭ အဝ့ၫၥံၪ အီၪက့ၪ ခိၪလူၬအဆံၫ့ လၧအခိၪဎွံၪ, ဒဲဒုၭကီၩ့ထၪ့ၥိၭထၪ့ဝ့ၫ လၧဆၧအကီၩ့အၥိၭလီၫ. တၭ ယဟိဝၩအၥီၫ့ ဆၧၫ့ထုၪ့ထၪ့ဝ့ၫ လီၫ. 6 ယဟိဝၩအၥီၫ့ ထိးအၥၭ လၧစယီၡူၬအ့ၫတၭ, စံၭဝ့ၫဒၪ. 7 ဆၧၥုၭမုခမျၧး အယဟိဝၩ စံၭဘဲၫယီၩ, န အ့ၪဖိၬ ယဖၧၩ့ၥၭတၭ, န အ့ၪထီးန့ ယဆၧမၪလူၬနီၪ, ထီးနီၪလဖၧၫ့ နမိစ့ၩရၫ့ ယဂံၪ့, ဒဲနမိခိၭ ယဝၩ့လဖၪတၭ, ယမိဖ့ၪလၫ့နၧၩ လၧၦဒုၭနဲၪဖၧၩ့ၥၭ လၧၦလၧအဆၧၫ့ထုၪ့ ထီးယီၩလဖၪ အကျၩလီၫ. 8 ၦလုဆၧအခိၪ စယီၡူၫအ့ၫဧ့, ခိၭနၪဆၧ နဝ့ၫ ဒဲနထံၩနၥိၭ, လၧအဆၧၫ့နၩ့ လၧနမ့ၬယၫဆံၭ. အဂဲးဘဲၫယီၩ မွဲၦလၧဆၧမၩနဲၪ့ အၦၡၩ လီၫ. အဂဲးဘဲၫယီၩ ယမိဒုၭဂဲၫထၪ့ ယခ့ၫယၡၩ ဆၧအထဲၩ့လီၫ. 9 အဂဲးဘဲၫယီၩ, ယိခွါ, လိး လၧယအီၪက့ၪ လၧစယီၡူၫအ့ၫ အမ့ၬယၫ လဖျိၪ့နီၪ, အမ့ၬၥၪ နွ့ၫတီၪ့ မိအီၪလၧလိးလဖျိၪ့နီၪ အလီၩ့လီၫ. ယိခွါ, ယမိကွ့ၭ ဆၧကွ့ၭ လၧအလီၩ့တၭ, ယမိအီၪက့ၪခွံၬ ခးလဘံၪ့ အဆၧအၧၩ့နီၪ လၧမုလနံၩဎး ဆၧၥုၭမုခမျၧး အယဟိဝၩ စံၭဝ့ၫဒၪ. 10 ဆၧၥုၭမုခမျၧး အယဟိဝၩ စံၭဝ့ၫဒၪ, ဆၧလၧမုလနံၩနီၪ, နၥံၪ မိကိၭအီၪၡီၩ့ ၦလၧနၥံၪ အနဲၩ့ထံၭ, လဂၩဘၪလဂၩ လၧစဘံၭမု အဖၫ့လၬ, ဒဲလၧၥံၪ့ချိၪ့ဒိၩ့ အဖၫ့လၬ ဆုၬဆုၬလီၫ.

1 တၭ ၦအၥီၫ့ လၧအချဲၩ့ဒုၪ့ယၧၩ လဂၩနီၪ ထိၪဂဲထုၪ့ ယၧၩ ဘဲၫၦထိၪဂဲထုၪ့ ၦလၧအမံၫဝ့ၫ အၥိၭနီၪ, 2 တၭ စံၭ ယၧၩ, မွဲနဒၪ ဆၧနီၪလမံၩ့လဲၪ; တၭယစံၭ, ယဒၪဆၧ တၭ, ယိခွါ! မ့ၪဒိၩ့မိၡါထီၫ့ ထၧၫ့ဖျိၪ့ယၫ, ဒဲလိၫ့လဖျိၪ့ လၧအဖၫ့ခိၪ, ဒဲမ့ၪဒိၩ့ဖိၪ နွ့ၫဖျိၪ့ အီၪလၧအဖၫ့ခိၪ, ဒဲအဖီၩ့ နွ့ၫဖီၩ့ လၧအဘၪဆဲၫ့ လၧမ့ၪဒိၩ့ဖိၪ နွ့ၫဖျိၪ့ လၧအအီၪဝ့ၫ လၧအဖၫ့ခိၪ, 3 တၭ ၥံၪ့အလဲအိၫ့ နံၫထုၪ့ အီၪဝ့ၫ လၧအနဲၩ့ထံၭ, လၧလိၫ့ အစူၪထွ့ၪလခီၫ လထုၪ့, ဒဲလၧလိၫ့ အစူၪစ့ၪလခီၫ လထုၪ့လီၫ. 4 ယချဲၩ့ဆၧ လၧအၥီၫ့ လၧအချဲၩ့ဒုၪ့ယၧၩတၭ, ယစံၭ ဆၧယီၩလဖၪ မွဲဆၧနီၪလဖၪလဲၪ, ယကဆါဧ့, 5 တၭ အၥီၫ့ လၧအချဲၩ့ဒုၪ့ယၧၩ, ချဲၩ့ဆၧၫ့ဆၧတၭ, စံၭယၧၩ, ဆၧယီၩလဖၪ မွဲနီၫလဲၪနီၫလဲၪနီၪ, နၥ့ၪယၫအ့ၬဧၪ. တၭ ယစံၭ ယၥ့ၪယၫအ့ၬ; ယကဆါဧ့. 6 အဝ့ၫ ချဲၩ့ဆၧၫ့ ယၧၩတၭ, ချဲၩ့ဒုၪ့ယၧၩ, စံၭဝ့ၫဒၪ. အယီၩမွဲ ယဟိဝၩအလူ လၧစဇရၧၭဘၫဘ့လၭနီၪ, စံၭဝ့ၫဒၪ, မွဲလၧဆၧအဂဲးအဘၭ အကၠီၩ့အ့ၬ; ဒဲလၧဆၧအစီၩ့အမၩ့အကၠီၩ့နီၪဆ့အ့ၬ. အ့ၪမွဲ လၧယၥၭ, ဆၧၥုၭမုခမျၧး အယဟိဝၩစံၭဝ့ၫဒၪ. 7 ခိၪလီၩ့ဖၭဒိၪ လဖျိၪ့ဧ့, နမွဲ ပလၫလဂၩလဲၪ. လၧစဇရၧၭဘၫဘ့လၭ အမ့ၬယၫနီၪ နမိလၩ့ဒၩလီၫ. တၭ ဆၧမိဂဲၫဆိၬ လိးအခိၪ လဖျိၪ့ အီၪလၧဆၧကိၭထၪ့; မွဲဆၧအခိးအတၩ, မွဲဆၧအခိးအတၩ ဘၪ အဝ့ၫဆံၭ. 8 ယဟိဝၩအလူ လၩ့ဘၪယၧၩတၭ, စံၭဝ့ၫဒၪ. 9 စဇရၧၭဘၫဘ့လၭ အစူၪအီၪက့ၪလၩ့ယူၭ ဂံၪ့လဖျိၪ့ယီၩ အခၪ့ထံၭယူၭ. အဝ့ၫဒၪအစူၪနီၪ မိမၩဂီၩ့ဝ့ၫတၭ, နၥံၪ မိၥ့ၪယၫ လၧဆၧၥုၭမုခမျၧး အယဟိဝၩ အၪ့မၧၫ့လၩ့န့ယူၭယၧၩ လၧနၥံၪအအီၪလီၫ. 10 အဂဲးဘဲၫယီၩ မွဲပလၫ လယူၭယၪ့ဘၪ ဆၧအဆံၭလဖၪ အမုလနံၩနီၪ လဂၩလဲၪ. ယဟိဝၩအမ့ၬ နွ့ၫတီၪ့နီၪ လၧအစဲၪ့ဝံၩ့ဝၩ့ လၧဂၪ့ခိၪ ဎံၩ့ဎံၩ့လ့ၬတၭ, ထီးအဝ့ၫၥံၪ အ့ၪဒၪ ပနီၫ့အဖျံၩ လၧစဇရၧၭဘၫဘ့လၭ အစူၪဖၧၩ့တၭ, မိၥုၪ့ထိၬၥၭထိၬဝ့ၫလီၫ. 11 ထီးနီၪလဖၧၫ့ ယချဲၩ့ဆၧတၭ, ယစံၭ, ၥံၪ့အလဲအိၫ့ နံၫထုၪ့ လၧမ့ၪဒိၩ့အမိၡါ လၧစူၪထွ့ၪလထုၪ့ ဒဲလၧစူၪစ့ၪလထုၪ့နီၪ, မွဲဆၧနီၪလဖၪလဲၪ. 12 ယချဲၩ့ဆၧၫ့ဒီၭတၭ စံၭအဝ့ၫ, ၥံၪ့အလဲအိၫ့ အထဲၩ့ နံၫထဲၩ့ လၧဖီၩ့ထီၫ့ နံၫဘီၩ့ အကၠီၪ့တၭ, အဝ့ၫၥံၪ ခဲၩလၩ့ခွံၬ အၥိၪထီၫ့ လၧအဖၧၩ့နီၪ, မွဲဆၧနီၪလမံၩ့လဲၪ. 13 အဝ့ၫဒၪ စံၭဆၧၫ့ယၧၩ တၭ, စံၭဝ့ၫဒၪ. အယီၩမွဲ နီၫလဲၪနီၫလဲၪနီၪ, နၥ့ၪယၫအ့ၬဧၪ. တၭ ယစံၭ, ယၥ့ၪယၫအ့ၬ, ယကဆါဧ့; 14 ထီးနီၪလဖၧၫ့, စံၭဝ့ၫဒၪ, အယီၩမွဲ ပဒိၭဂုၪအၥၭ နံၫဂၩ လၧအဆၧၫ့ထုၪ့ လၧဂၪ့ခိၪ ထၧၫ့ဖျိၪ့ယၫ အကဆါ အမ့ၬယၫနီၪလီၫ.

1 ယစၪ့ထၪ့ဒီၭ ယမ့ၬ, ဒဲယယိဆၧတၭ, ယိခွါ, လံၬအထူၫ လၧအယူၩဝ့ၫ လထူၫလီၫ. 2 အဝ့ၫဒၪ စံၭယၧၩ, မွဲနဒၪဘၪ ဆၧနီၪလမံၩ့လဲၪ. ယစံၭဆၧၫ့, ယဒၪဘၪ လံၬ လၧအယူၩဝ့ၫ လထူၫလီၫ. အဖၭထီၫနီၪ အဖျါ နံၫဆံၫ, ဒဲအဒၪ့ဎၩ့ ဆံၫဖျါလီၫ. 3 တၭ အဝ့ၫဒၪ စံၭယၧၩ, အယီၩမွဲ ဆၧဆိၪအၧၩ့ လၧအလ့ၩထၪ့ လၧခးထၧၫ့ဘံၪ့ယၫ အဖၧၩ့လီၫ. အဂဲးဘဲၫယီၩ ကယဲ ၦလၧအအၪ့ဂူၪဆၧ လဂၩလါလါနီၪ. ဆၧမၩဂၭဂီၩ့ အဝ့ၫ လၧအယီၩလခီၫ, ဘဲၫအဝ့ၫနီၪ အၥိၭ, ဒဲကယဲ ၦလၧအဆိၪလၩ့အၥၭ လဂၩလါလါနီၪ ဆၧမိမၩဂၭဂီၩ့ အဝ့ၫ လၧအနီၪလခီၫ ဘဲၫအဝ့ၫနီၪ အၥိၭလီၫ. 4 ဆၧၥုၭမုခမျၧး အယဟိဝၩ စံၭဝ့ၫဒၪ, ယမိဒုၭဂဲၫထၪ့ အဝ့ၫတၭ, မိလ့ၩနုၬ လၧၦလၧအအၪ့ဂူၪဆၧ အဂံၪ့ဖၧၩ့, ဒဲလၧၦလၧအဆိၪလၩ့အၥၭ လၧယမံၩ့ အမ့ၬယၫ လတီၩဘၪ အဂံၪ့ဖၧၩ့တၭ, မိအီၪဝ့ၫ လၧအဂံၪ့ အၥၭခံဖၧၩ့, ဒဲမိအၪ့ခွံၬ အဝ့ၫ အီၪလၧအၥံၪ့ၥံၪ, ဒဲအလိးၥံၪလဲၫ့ၥံၪလီၫ. 5 အၥီၫ့ လၧအချဲၩ့ဒုၪ့ယၧၩ လဂၩနီၪ ဂဲၫထၪ့တၭ, စံၭယၧၩ, စၪ့ထၪ့လါ နမ့ၬတၭ, ဆၧယီၩ လၧအဂဲၫထၪ့မွဲ နီၫလဲၪနီၫလဲၪနီၪ, ယိခွါ, ဆံၭ. 6 တၭ ယစံၭအယီၩမွဲ ဆၧနီၪလမံၩ့လဲၪ. တၭ အဝ့ၫဒၪ စံၭဝ့ၫ, အယီၩမွဲ အ့ဖၭ လၧအဂဲၫထၪ့လီၫ. တၭ စံၭဝ့ၫဒၪ, အဝ့ၫၥံၪ ဖျီၪဝ့ၫ ဘဲၫဆၧယီၩ အၥိၭ လၧခးထၧၫ့ဘံၪ့ယၫလီၫ. 7 တၭ ယိခွါ, ခံၫ့ၥၪၡၬ လလီၪ့ ဒဲၦမုၪ ဆၧၫ့နၩ့ လၧအ့ဖၭ အဖၧၩ့နီၪ အီၪဝ့ၫလဂၩ လီၫ. 8 တၭ အဝ့ၫ စံၭဝ့ၫ, အယီၩမွဲ ဆၧလတီၩလလီၩ့ဘၪ လီၫ. တၭမွဲ အခွံၬလၩ့ခွံၬ ၦမုၪ လၧအ့ဖၭ အၥၭကျၩ တၭ, ခွံၬ ခံၫ့ၥၪၡၬ လလီၪ့ လၧအ့ဖၭ အခိၪ အဖၫ့ခိၪလီၫ. 9 ထီးနီၪလဖၧၫ့ ယစၪ့ထၪ့ ယမ့ၬ ယယိဆၧတၭ, ယိခွါ, ၦမုၪ နံၫဂၩ ဂဲၫထၪ့တၭ, လံၩ အီၪဝ့ၫ လၧအဒံၭလဖၪ အဖၧၩ့လီၫ. အဂဲးဘဲၫယီၩ အီၪဝ့ၫ လၧအဒံၭလဖၪ ဘဲၫထိၪဖၭဒိၪ အဒံၭ အၥိၭနီၪတၭ, အဝ့ၫၥံၪ ဆိၬထၪ့ အ့ဖၭ လၧမူၭခိၪ ဒဲဂၪ့ခိၪ အဘိၩ့ဆၧၩ့လီၫ. 10 ထီးနီၪလဖၧၫ့ ယစံၭအၥီၫ့ လၧအချဲၩ့ဒုၪ့ယၧၩ လဂၩ, အဝ့ၫၥံၪယီၩ ဆိၬထၪ့ အ့ဖၭ ခီၫခီၫလဲၪ.  11 တၭ အဝ့ၫ စံၭယၧၩ, ဘဲၫၥိၭ အမိမၩ ဂံၪ့လဖျိၪ့ လၧအဂး လၧခးၡဲနၫ အဖၧၩ့လီၫ. မိအီၪဝ့ၫတၭ, ဆၧမိအီၪက့ၪ အဝ့ၫ ထီးနီၪ လၧအခၪ့ထံၭ ဒၪဝ့ၫ အဖၫ့ခိၪနီၪလီၫ.

1 ယစၪ့ထၪ့ဒီၭ ယမ့ၬ, ဒဲယိဆၧတၭ, ယိခွါ, လဲၪ့ၥုၭလံခိၪ ဂဲၫထၪ့ လၧခိၪလီၩ့ နံၫဖျိၪ့ အဆူၭဖၧၩ့တၭ, ခိၪလီၩ့လဖၪနီၪ မွဲခိၪလီၩ့ထီးဝီၩလီၫ. 2 လဲၪ့ၥုၭ လၧအခၪ့ထံၭ လခိၪနီၪ အီၪလၧကၥ့ၪဝီၩလဖၪတၭ, လဲၪ့ၥုၭ နံၫခိၪလခိၪနီၪ အီၪလၧကၥ့ၪၥၧၫ့လဖၪ, 3 လဲၪ့ၥုၭ ၥၧၫ့ခိၪလခိၪနီၪ အီၪလၧကၥ့ၪဘွၩလဖၪ, လဲၪ့ၥုၭ လံခိၪလခိၪနီၪ အီၪလၧကၥ့ၪကံၪဆံၩဖီးလီၫ. 4 ယချဲၩ့ဆၧၫ့ဆၧတၭ, စံၭ အၥီၫ့ လၧအချဲၩ့ဒုၪ့ယၧၩနီၪ အယီၩမွဲ ဆၧနီၪလဖၪ လဲၪ, ယကဆါဧ့, 5 အၥီၫ့လဂၩ ချဲၩ့ဆၧၫ့ဆၧတၭ, စံၭယၧၩ, အယီၩမွဲ မူၭခိၪအၥၭ လံဂၩ လၧအစဲၪ့ထၪ့ဝ့ၫ လၧအဆၧၫ့ထုၪ့ လၧဂၪ့ခိၪ ထၧၫ့ဖျိၪ့ယၫ အကဆါ အမ့ၬယၫလီၫ. 6 ဆၧအီၪ လၧကၥ့ၪၥၧၫ့လဖၪနီၪ လ့ၩဝ့ၫ လၧခး လၧမုဖၩလခီၫ တၭ, ကၥ့ၪဘွၩလဖၪနီၪ လ့ၩ လၧမုနုၬလခီၫတၭ, ကၥ့ၪကံၪဆံၩဖီးလဖၪနီၪ လ့ၩဝ့ၫ လၧခးမုခံၫ့လခီၫလီၫ. 7 တၭ ကၥ့ၩဝီၩလဖၪနီၪ လ့ၩထၪ့ဝ့ၫတၭ, အၪ့ကံၩ့ဝ့ၫ ဘဲၫၥိၭ အမိလ့ၩဂၭဝံၩ့ဝၩ့ဆၧ လၧထံၫၥံၪခးၥံၪ ထၧၫ့ဘံၪ့ယၫတၭ, အဆၧစံၭဝ့ၫဒၪ, လ့ၩထၪ့ဂၭဝံၩ့ဝၩ့ဆၧ လၧထံၫၥံၪခးၥံၪ ထၧၫ့ဘံၪ့ယၫဆံၭ. တၭ အဝ့ၫၥံၪ လ့ၩစဲၪ့ဝံၩ့ဝၩ့ လၧထံၫၥံၪခးၥံၪ ထၧၫ့ဘံၪ့ယၫလီၫ. 8 ထီးနီၪလဖၧၫ့ အဝ့ၫဒၪ ကိၭထၪ့ဝ့ၫ လၧယၧၩ ဒဲချဲၩ့ဒုၪ့ယၧၩတၭ, စံၭဝ့ၫဒၪ. ယိခွါ, အဝ့ၫၥံၪ လၧအလ့ၩထၪ့ လၧခးမုဖၩလဖၪနီၪ မၩမုၬထၪ့ထဲၩ့ယူၭ ယၥၭ လၧခး လၧမုဖၩ အဖၧၩ့ယူၭလီၫ. 9 ယဟိဝၩအလူ လၩ့ဘၪယၧၩတၭ, စံၭဝ့ၫဒၪ. 10 မၩန့ ဆၧလၧၦကဲၪဎီးလဖၪ အကျၩ လၧစဟ့လဒဲၫ, ဒဲစထိၫဘဲယၫ, ဒဲစယ့ၫဒဲယၫ, လၧအဂဲၫထၪ့ လၧဘၭဘလၧၫ့ တၭ, လ့ၩနုၬနဝ့ၫ လၧမုလနံၩဎး လၧစဇ့ၭဖနဲအၫ အဖိၪခွၫ စယိၫစဲအၫ အဂံၪ့ဖၧၩ့; 11 တၭ မၩန့ စ့ၩ ဒဲထီၫ့နီၪတၭ, တဲၩ့ ၁ရဖူၩလဖၪတၭ, ဒုၭချုၬ ၁ရဖူၩ လၧၦလုဆၧအခိၪ စယီၭစဒ့ၭ အဖိၪခွၫ စယီၡူၫအ့ၫတၭ; 12 ချဲၩ့ဆၧ လၧအဝ့ၫနီၪ, စံၭ, ဆၧၥုၭမုးခမျၧး အယဟိဝၩ ချဲၩ့ဘဲၫယီၩ, စံၭဝ့ၫဒၪ, ယိခွါ, ၦၡၩ လၧအမံၩ့မွဲ ဆၧအထဲၩ့လဂၩ မိမဲၪထၪ့ လၧအလးဒၪဝ့ၫ အဖၧၩ့တၭ, မိမၩထၪ့ ယဟိဝၩအနီးလီၫ. 13 အဝ့ၫဒၪ မိမၩထၪ့ ယဟိဝၩအနီး တၭ, မိအီၪ လၧဆၧအလၩအဖၩ့တၭ, မိဆၧၫ့နၩ့ ဒဲစ့ၩရၫ့ဆၧ လၧအလးဆီၩ့ဆီ အဖၫ့ခိၪတၭ, မိကဲၪထၪ့ ၦလုဆၧ လၧအလးဆီၩ့ဆီ အဖၫ့ဖိၪ, ဒဲဆၧဘၪလိၬအိၭလိၬ အဆၧဒုၭကိၪ့ဆၧနီၪ မိအီၪဝ့ၫ လၧနံၫမံၩ့ အဘိၩ့ဆၧၩ့ လီၫ. 14 တၭ ၁ရဖူၩလဖၪနီၪ မိအီၪ လၧစဟံလံၫ့, ဒဲစထိၫဘဲယၫ, စယ့ၫဒဲအၫ ဒဲစဇ့ၭဖနဲအၫ အဖိၪခွၫ, စဟံၫ့အဂး လၧဆၧနၪ့ထၪ့ထဲၩ့ဆၧ လၧယဟိဝၩ အနီးဖၧၩ့ အဂး လီၫ. 15 တၭ ၦအီၪဝ့ၫ လၧအယဲၩ့နီၪ မိဂဲၫမၩထၪ့ ယဟိဝၩ အနီးတၭ, နၥံၪ မိၥ့ၪယၫ လၧဆၧၥုၭမုခမျၧး အယဟိဝၩ အၪ့မၧၫ့လၩ့ယၧၩ လၧနၥံၪ အအီၪလီၫ. နၥံၪ အ့ၪခိၭနၪ ယဟိဝၩ နၥံၪအယွၩအလူ တၡါတၭ, ဆၧမိမၩအၥၭလီၫ.

1 ဆၧမၩအၥၭ လၧစဎွၩ ဒရဲအၧၭ အနံၪ့ လံနံၪ့လနံၪ့, လၩခွံၫဘံၪ့လဘံၪ့, လၩ ခ့ၭစလုၫ ထၪ့ လံနံၩလနံၩနီၪ, ယဟိဝၩအလူ လၩ့ဘၪ စဇ့ၭခရဲအၫ, 2 ထီးအထီ လၧၦဘ့ၫ၁လၭဖိၪ အၪ့မၧၫ့လၩ့ စၡၫရ့ဇၫ, ဒဲစရံၫဂံၫ့မလ့ၭ, ဒဲၦၡၩလဖၪ လၧယဟိဝၩ အဂံၪ့ဖၧၩ့ ဘဲၫၥိၭ အမိမၩဆၧ လၧအမိဘၪ ယဟိဝၩအၥၭ, 3 ဘဲၫၥိၭ အမိချဲၩ့ဆၧ လၧၦလုဆၧလဖၪ လၧအအီၪဝ့ၫ လၧဆၧၥုၭမုခမျၧး အယဟိဝၩ အဂံၪ့ဖၧၩ့ ဒဲမီၪလဖၪတၭ, စံၭ, မွဲယမိဘၪဂၪ့ဒီၭဒၪဆၧ လၧလၩ ယဲဘံၪ့လဘံၪ့ အဖၧၩ့ ဘဲၫယမၩယူၭ အၪနံၪ့အၪလၩ အၥိၭနီၪဆ့ဧၪ. 4 ထီးနီၪလဖၧၫ့ ဆၧၥုၭမုခမျၧး အယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 5 ချဲၩ့ဆၧ လၧၦခမျၧး လၧထံၫၥံၪခးၥံၪ အဖၧၩ့ ထီးအလူၬ, ဒဲလၧၦလုဆၧလဖၪတၭ, စံၭ, လၧနၥံၪ ဒုၪဆၧအၪ့ဆၧအီၩ, ဒဲဂၪ့ လၧလၩ ယဲဘံၪ့ လဘံၪ့အဖၧၩ့, ဒဲလၧလၩနွ့ၫဘံၪ့လဘံၪ့ အဖၧၩ့, အနံၪ့ နွ့ၫဆံၫ အထးဖၧၩ့နီၪ, မွဲနၥံၪ ဒုၪတၡါ ဆၧအၪ့ဆၧအီၩ လၧယဂးဆ့ဧၪ. 6 ထီးနၥံၪ အၪ့ဆၧ ဒဲအီၩဆၧတၭ, နၥံၪ အၪ့ဒၪ နၥံၪအဆၧ, ဒဲနၥံၪ အီၩဒၪ နၥံၪအဆၧ မွဲအ့ၬဧၪ. 7 အနီၪမွဲ ဆၧချဲၩ့ လၧယဟိဝၩ ကိၭထၪ့ လၧမီၪ လၧအခၪ့ထံၭလဖၪ အစူၪဖၧၩ့ ထီးအထီ လၧၦအီၪဝ့ၫ လၧယရုစလံၫ့ အဖၧၩ့ ဒဲလၧဒိၩ့လဖၪ အီၪဝၬဖီၩ့ဝ့ၫတၭ, ဘီၪထၪ့ယီၫထၪ့ ထီးၦအီၪဝ့ၫ လၧမုခံၫ့လခီၫ ဒဲလၧဆၧပျၩ့ဖၧၩ့ မွဲအ့ၬဧၪ. 8 ယဟိဝၩအလူ လၩ့ဘၪ စဇ့ၭခရဲအၫတၭ, စံၭဝ့ၫဒၪ, 9 ဆၧၥုၭမုခမျၧး; အယဟိဝၩ ချဲၩ့ဝဲၩဆၧ ဘဲၫယီၩ, စံၭဝ့ၫ, စ့ၩရၫ့ ဆၧတီၩ ဒဲဖ့ၪ ဆၧအခိးအတၩ, ဒဲယၫ့ၥၭဆၧ, ၦလဂၩ လၧၦလဂၩဒၪ, ၦလဂၩ လၧၦလဂၩဒၪဆံၭ. 10 နၥံၪ ထီးမၩအၧၩ့ ၦမုၪမဲၫ ဒဲၦဖိၪဎွ့ၪ, ဒဲၦလခီၫဘၩ့မုးဖိၪ, ဒဲၦၡၪ့ဖိၪယၬဖိၪ လဂ့ၩ. မွဲနၥံၪ ထီးကိၪ့ဆီၫ့မီၪ့ ဆၧအၧၩ့လဂၩ ထၫ့ဒၩ ၦလဂၩဒၪ လၧနၥံၪ အၥၭခံဖၧၩ့ နးဂၩလဂ့ၩ. 11 မွဲလါနၫ့တၭ, အဝ့ၫၥံၪ ခိၭနၪဆၧအ့ၬ. ပိၩ့ထၪ့ဆၧတၭ, ကၠၪဒိၭချိၫ့အၥၭ ပိၩ့ထၪ့ဆၧတၭ, အီၪက့ၪဎၧၫ့ အနါ ဘဲၫၥိၭ အထီးခိၭနၪဆၧ လဂ့ၩလီၫ. 12 မွဲမၬ, အဝ့ၫၥံၪ မၩနီၩ့အၥၭ ဘဲၫလိးနီၩ့ထုၬ အၥိၭ, ဘဲၫၥိၭ အထီးနါဂၧၫ့ ဆၧၥီၪ့ဆၧၥၫ့ လၧယဟိဝၩ အၪ့မၧၫ့န့ဝ့ၫ လၧအၥၭမု အဖၧၩ့, လၧမီၪၥံၪ လၧဖျိၩ့ အစူၪဖၧၩ့ လဂ့ၩ. မၩအၥၭဘဲၫနီၪတၭ, ဆၧၥၭထၪ့ဖၭဒိၪ လၧအဂဲၫထၪ့ လၧဆၧၥုၭမုခမျၧး အယဟိဝၩနီၪ အီၪဝ့ၫလီၫ. 13 ထီးဆၧကိၭထၪ့တၭ, ဆၧမၩအၥၭ လၧအဝ့ၫၥံၪ ခိၭနၪဆၧအ့ၬ. ဘဲၫနီၪအၥိၭ အဝ့ၫၥံၪ ကိၭထၪ့ဆၧတၭ, ယခိၭနၪဆ့အ့ၬ; ဆၧၥုၭမုခမျၧး အယဟိဝၩ စံၭဝ့ၫဒၪ. 14 ယမၩ လၩ့ပြံၩလၩ့ပြၩ အဝ့ၫၥံၪ ဘဲၫလၧလံၩ၁ဝံၭ အၥိၭ လၧကယဲ ၦဆၨၩလဖၪ အကျၩ, လၧအလၥ့ၪယၫဘၪ အဝ့ၫၥံၪ, ထံၫၥံၪခးၥံၪ အီၪယူ လၧအလးခဲၫ့တၭ, ၦလ့ၩဆၧထဲၩ့ဆၧ လၧအဖၧၩ့အ့ၬ. အဂဲးဘဲၫယီၩ ထံၫမုၬခးမုၬနီၪ အဝ့ၫၥံၪ မၩယူယူၭဝ့ၫလီၫ.

1 ဆၧၥုၭမုခမျၧး အယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 2 ဆၧၥုၭမုခမျၧး အယဟိဝၩ စံၭဘဲၫယီၩ, ယၥၭဆီၪ့ယူၭ လၧဇံအိၫ့ အဂး ဆီၪ့ဆီၪ့လ့ၬ, မွဲမၬ, ယၥၭဆီၪ့ယူၭ လၧအဂး လၧၥၭခဲၩထၪ့ဖၭဒိၪလီၫ. 3 ယဟိဝၩ စံၭဘဲၫယီၩ, ယဂဲၫထဲၩ့ လၧဇံအိၫ့, ယမိအီၪလၧယရုစလံၫ့ အၥၭခံဖၧၩ့တၭ, ဆၧမိကိၭ ယရုစလံၫ့ လၧဆၧမွဲဆၧတီၩအဒိၩ့နီၪ, ဒဲဆၧၥုၭမုခမျၧး အယဟိဝၩ အခိၪလီၩ့နီၪ, လၧခိၪလီၩ့ဆံၫ့ဎံၪလီၫ. 4 ဆၧၥုၭမုခမျၧး အယဟိဝၩ စံၭဘဲၫယီၩ, ၦၥၭၡါအခွၫၥံၪ, ဒဲၦၥၭၡါအမုၪၥံၪ မိဆၧၫ့နၩ့ လၧယရုစလံၫ့ အဖၧၩ့ၥၭဖၧၩ့, လဂၩ လၧအနိၪထိၭဘီၩ့ လၧအစူၪဖၧၩ့, လဂၩ လၧအနိၪထိၭဘီၩ့ လၧအစူၪဖၧၩ့ ဆုၬဆုၬ လၧအၥၭၡါ အကၠီၩ့လီၫ. 5 ဒိၩ့ အဖၧၩ့ၥၭနီၪ မိဎွ့ၩဝ့ၫ လၧဖိၪၥၪအခွၫၥံၪ, ဒဲဖိၪၥၪအမုၪၥံၪ လၧအလိၬကွ့ၩ လၧဖၧၩ့ၥၭဖၧၩ့နီၪလီၫ. 6 ဆၧၥုၭမုခမျၧး အယဟိဝၩ စံၭဝ့ၫဒၪ, အ့ၪလၩ့လၭ လၧယၡၩခမျၧး လၧအအီၪလၩ့ထးလဖၪယီၩ အမ့ၬယၫ လၧမုနံၩလဖၪယီၩ အဖၧၩ့ လါနၫ့တၭ, မိလၩ့လၭ လၧယမ့ၬၥၪလဖၪ အဖၧၩ့ဆ့ဧၪ. ဆၧၥုၭမုခမျၧး အယဟိဝၩ စံၭဝ့ၫဒၪ. 7 ဆၧၥုၭမုခမျၧး အယဟိဝၩ စံၭဘဲၫယီၩ, ယိခွါ, ယမိမၩဖီၩ့မၩဖျ့ၭ ယၡၩခမျၧး လၧအအီၪ လၧခးမုထၪ့ ဒဲလၧခးမုနုၬ, 8 တၭ ယမိဂဲၫဆိၬ အဝ့ၫၥံၪတၭ, မိအီၪဝ့ၫ လၧယရုစလံၫ့ အဖၧၩ့တၭ, မိကဲၪထၪ့ ယၡၩခမျၧးတၭ, ယမိကဲၪထၪ့ အဝ့ၫၥံၪအယွၩ လၧဆၧမွဲဆၧတီၩ အဖၧၩ့, ဒဲဆၧတီၩဆၧလီၩ့ အဖၧၩ့လီၫ. 9 ဆၧၥုၭမုခမျၧး အယဟိဝၩ စံၭဘဲၫယီၩ, ၦလၧအနါဂၧၫ့ဆၧ လၧမုနံၩလဖၪယီၩ, လၧဆၧချဲၩ့လဖၪ လၧမီၪအနိၭ လၧအချဲၩ့ဝဲၩဝ့ၫ လၧမုလနံၩ လၧဆၧအီၪက့ၪလၩ့ ဆၧၥုၭမုခမျၧး အဂံၪ့ခၪ့ထံၭ နီးၥံၪနီၪ ဘဲၫၥိၭ ၦမိမၩထၪ့ဝ့ၫၥံၪဧ့, အီၪက့ၪဆီၪ့ထၪ့ နၥံၪအစူၪလဖၪဆံၭ. 10 အဂဲးဘဲၫယီၩ လၧမုနံၩလဖၪနီၪ လချုၭ ဘၪဒံၭဘၪ တၭ, ၦၡၩအလံၩ့အလဲၫ မွဲဂ့ၩ, ဆၧဖိၪဆၧဎါအဒိၩ့ အလံၩ့အလဲၫ မွဲဂ့ၩ, အီၪအ့ၬ. တၭ လၧဆၧအဒုၪအဒၩ အကၠီၩ့ ၦလၧအလ့ၩထၪ့ ဂဲၫနုၬနီၪ ဆၧအမုၬအီၪအ့ၬ, အဂဲးဘဲၫယီၩ ယအီၪက့ၪ ၦၡၩထၫ့ဒၩလိၬအၥၭ လဂၩ ဒဲလဂၩ ဆုၬဆုၬလီၫ. 11 အ့ၪမွဲ ဘိၩ့နဲၪ့ယီၩ, ကယဲ ၦခမျၧးယီၩ လၧအအီၪလၩ့ထး အဂး ဘဲၫလၧမုနံၩ လၧအခၪ့ထံၭလဖၪ အၥိၭနီၪအ့ၬ. ဆၧၥုၭမုခမျၧး အယဟိဝၩ စံၭဝ့ၫဒၪ. 12 အဂဲးဘဲၫယီၩ ဆၧအချံၫ မိဘီၪထၪ့ယီၫထၪ့တၭ, စဘံၭမု မိၥၪထၪ့တၭ, ဂၪ့ခိၪ မိဒုၭအီၪထၪ့ အဆၧၥူၪဆၧၥၪလဖၪ, ဒဲမူၭခိၪ မိဒုၭလၩ့ဆၩ့ အဆၩ့ထံၫတၭ, ၦခမျၧးယီၩ လၧအအီၪလၩ့ထးယီၩ ယမိဒုၭန့ဘၪ ဆၧလဖၪနီၪ ထီးအလူၬလီၫ. 13 ဆၧမိမၩအၥၭ ဘဲၫ လၧနၥံၪ ကဲၪထၪ့ ဆၧဆိၪအၧၩ့ လၧၦဆၨၩလဖၪ အကျၩ အၥိၭနီၪ, ယုဒၫ အၡၩဂံၪ့ဖိၪ, ဒဲအံၫစရ့လၭ အၡၩဂံၪ့ဖိၪၥံၪဧ့, ယမိထိးထဲၩ့တၩ့ထဲၩ့ နၥံၪတၭ, နၥံၪ မိကဲၪထၪ့ ဆၧဆိၪဂ့ၩ ဘဲၫနီၪၥိၭလီၫ. ၥၭမဲၪဆၧ လဂ့ၩ. အီၪက့ၪဆီၪ့ နၥံၪအစူၪလဖၪဆံၭ. 14 အဂဲးဘဲၫယီၩ ဆၧၥုၭမုခမျၧး အယဟိဝၩ စံၭဘဲၫယီၩ, ထီးနၥံၪအဖါ ဒုၭၥၭထၪ့ ယၧၩတၭ, ဘဲၫယ ကိၪ့မၩအၧၩ့ နၥံၪတၭ, ယလနီၫ့ယါလၩ့ထဲၩ့ ဘၪယၥၭ အၥိၭနီၪ, ဆၧၥုၭမုခမျၧး အယဟိဝၩ စံၭဝ့ၫဒၪ. 15 ယကိၪ့ထၪ့ဒီၭ လၧမုနံၩလဖၪယီၩ ဘဲၫနီၪအၥိၭ, လၧယမိမၩဂ့ၩ ယရုစလံၫ့ ဒဲယုဒၫ အၡၩဂံၪ့ဖိၪယီၩ; ထီးၥၭမဲၪဆၧ လဂ့ၩ. 16 အယီၩမွဲ ဆၧလၧနၥံၪ မိဘၪမၩလဖၪ, ချဲၩ့ ဆၧမွဲဆၧတီၩ လဂၩ ဒဲလဂၩဆံၭ. စ့ၩရၫ့ ဆၧမွဲဆၧတီၩ, ဒဲဆၧဘၪလိၬအိၭလိၬ လၧနၥံၪ အတရၫ့ဖၧၩ့နီၪဆံၭ. 17 မွဲနၥံၪ ထီးကိၪ့ဆီၫ့မီၪ့ ဆၧအၧၩ့လဂၩ ထၫ့ဒၩ ၦလဂၩဒၪ လၧနၥံၪ အၥၭခံဖၧၩ့ နးဂၩလဂ့ၩ. ထီးအဲၪ ဆၧဆိၪလၩ့အၥၭ လတီၩဘၪ နးမံၩ့လဂ့ၩ. အဂဲးဘဲၫယီၩ ဆၧနီၪလဖၪ ယၥၭဂဲၫ့ ယဝ့ၫ ထီးအလူၬ; ယဟိဝၩစံၭဝ့ၫဒၪ. 18 ဆၧၥုၭမုခမျၧး အယဟိဝၩအလူ လၩ့ဘၪယၧၩတၭ, စံၭဝ့ၫဒၪ. 19 ဆၧၥုၭမုခမျၧး အယဟိဝၩ စံၭဘဲၫယီၩ, လၩ လံဘံၪ့လဘံၪ့ အဆၧဒုၪဆၧအၪ့ဆၧအီၩ, ဒဲလၩ ယဲဘံၪ့လဘံၪ့ အဆၧဒုၪဆၧအၪ့ဆၧအီၩ, ဒဲလၩ နွ့ၫဘံၪ့လဘံၪ့ အဆၧဒုၪဆၧအၪ့ဆၧအီၩ ဒဲလၩ ဆံၫဘံၪ့လဘံၪ့ အဆၧဒုၪဆၧအၪ့ဆၧအီၩနီၪ, မိကဲၪထၪ့ ဆၧၥုၪ့ဎွံၫၥၭယီၫ, ဒဲဆၧၥုၪ့ထိၬၥၭထိၬ, ဆၧမၩဘိၪ့နံၩလဖၪ ဒၪလ့ၬ လၧယုဒၫ အၡၩဂံၪ့ဖိၪ အဂးလီၫ. အဲၪ ဆၧမွဲဆၧတီၩ, ဒဲဆၧဘၪလိၬအိၭလိၬဆံၭ. 20 ဆၧၥုၭမုခမျၧး အယဟိဝၩ စံၭဘဲၫယီၩ, ၦခမျၧး ဒဲၦဒိၩ့ဖိၪ လၧအၪဒိၩ့ မိဂဲၫဒံၭလီၫ. 21 ၦအီၪဝ့ၫ လၧဒိၩ့ လဖျိၪ့အဖၧၩ့နီၪ မိလ့ၩဝ့ၫ လၧအဂူၫဂၩ လဖျိၪ့တၭ, စံၭ, မွဲပလ့ၩမၩၡီၩ့ဆၧဘၪ ယဟိဝၩ အၥၭချဲၫ့ချဲၫ့, ဒဲအၪ့ဎၬၡီၩ့ ဆၧၥုၭမုခမျၧး အယဟိဝၩဆံၭ. ယမိလ့ၩ လၧယနၫ့ဆါဒၪ ယဝ့ၫဆ့ လီၫ. 22 မွဲမၬ, ၦအၪဆၨၩ ဒဲၦအဆၨၩဆီၪ့လဖၪ မိဂဲၫအၪ့ဎၬ ယဟိဝၩ လၧယရုစလံၫ့ အဖၧၩ့တၭ, မၩဆၧဘၪ အၥၭလီၫ. 23 ဆၧၥုၭမုခမျၧး အယဟိဝၩ စံၭဘဲၫယီၩ, ဆၧလၧမုနံၩလဖၪနီၪ ၦဆံၫဂၩ လၧၦဆၨၩၥံၪ ထီးအလူၬ အကျၩနီၪ, မိဖီၪ့ထၬဆၧ, မိဖီၪ့ထၬ ၦယုဒၫဖိၪ လဂၩ အဆဲၫ့ခၪ့ထံၭ ဒၪလ့ၬ; တၭ စံၭဝ့ၫ, ပမိလ့ၩ လၧနၥံၪ အၥိၭလီၫ. အဂဲးဘဲၫယီၩ ပနါဂၧၫ့ လၧယွၩ အီၪဝ့ၫ လၧနၥံၪ အၥိၭလီၫ.

1 ဆၧမၩဂၧၫ့ထၪ့ၥၩလၩ့ ယဟိဝၩအလူ လၧအထၫ့ဒုၪဒၩ ဟၫဒြၭ အထံၫအခးတၭ, မိဘၪ ဒမၭစကၧၭ ထီးအထီ လၧၦၡၩ ဒဲအံၫစရ့လၭ လၧအၡၩဒီၪ့ဖိၪ ထီးအလူၬ ဒိၭအမ့ၬ လၧယဟိဝၩအအီၪလီၫ. 2 ဟၫမၭ လၧအအီၪဝ့ၫ လၧအနဲၩ့ထံၭ, ဒဲတဲအၫ, ဒဲဇဲဒၧၫ့မွဲ အကိၪ့ဆၧၥ့ၪဖၭဒိၪ လါနၫ့တၭ, မိဘၪဝ့ၫလီၫ. 3 တဲအၫ အ့ၪမၩထၪ့ ထိၬလဖျိၪ့ လၧအဂးဒၪဝ့ၫ, ဒဲအီၪက့ၪကီၪ့ စ့ၩ ဘဲၫဂၪ့ခိၪမုၬ အၥိၭ, ဒဲထီၫ့ဆံၫ့ ဘဲၫဖၧၩ့ၥၭ အဖံၬ အၥိၭနီၪ လါနၫ့ တၭ; 4 ယိခွါ, ယဟိဝၩ မိနၫ့ထၪ့ခွံၬ အဝ့ၫၥံၪတၭ, မိခွံၬလၩ့ခွံၬ အစူၪလးအခၪ့ခိၪ လၧမၫဆမံၭဖၧၩ့တၭ, မ့ၪ မိအၪ့ခွံၬ အနၫ့ဆါဒၪဝ့ၫနီၪလီၫ. 5 အၭၡကံလၧၫ့ မိဒၪဘၪဝ့ၫတၭ; ၥၭမဲၪဆၧ, ဂၫဇၫဆ့ မိဘၪ ဆၧၥၭအုၭဖၭဒိၪ, ဒဲအ့ကြၧၫ့ဆ့လီၫ. အဂဲးဘဲၫယီၩ ဆၧယိလါနီၪ ဒုၭမဲယူၭ အမ့ၬယူၭ, စဎွၩ မိလၩ့မါ လၧဂၫဇၫ အဖၧၩ့တၭ, ၦၡၩ အီၪလၧၩ့ လၧအၭၡကံလၧၫ့ အဖၧၩ့အ့ၬ. 6 ၦဒၧၩ့ဘၧၩ့ဖိၪ မိဆၧၫ့နၩ့ ပၧၩ့ဆၧ လၧအၭစဒီၭ အဖၧၩ့တၭ, ယမိဒၪ့ထ့ၬခွံၬ ၦဖလံၡၫဖိၪ အဆၧအီၪက့ၪထၪ့ထီၫအၥၭလီၫ. 7 ယမိမၩန့ထၪ့ခွံၬ အဆၧၥွံၪ လၧအနိၭဖၧၩ့ ဒဲအဆၧၥၭလိၪအလး လၧအမဲၪဆူၭဖၧၩ့တၭ, အဝ့ၫဒၪ, ဒၪလ့ၬ မိအီၪလၩ့ထးဝ့ၫ လၧၦယွၩ အဂး; ဒဲမၩအၥၭ ဘဲၫၦဒိၪဖၭဒိၪ အၥိၭ လၧယုဒၫ အဖၧၩ့ တၭ, ၦအ့ၭကြၧၫ့ဖိၪ မိမၩအၥၭ ဘဲၫၦယ့ဘုၫဖိၪ အၥိၭနီၪလီၫ. 8 ယမိၥုၪ့တဲၩ လၧယဂံၪ့ အနဲၩ့ထံၭ လၧၦၥုၭမုခမျၧး အကၠီၩ့ ထီးအထီ လၧအလ့ၩခၫ့ဂၬဝ့ၫ, ဒဲထီးအထဲၩ့ထဲၩ့ဝ့ၫနီၪ, ၦမၩအၧၩ့ဆၧ ခၫ့ဂၬ ဘၪလၧၩ့ အဝ့ၫအ့ၬ. အဂဲးဘဲၫယီၩ ဘိၩ့နဲၪ့ယီၩ ယယိဆၧ လၧယမ့ၬၥၪၥံၪလီၫ. 9 ဇံအိၫ့ အဖိၪမုၪဧ့, ၥၭထိၬ ဒိၪဒိၪလ့ၬဆံၭ. ယရုစလံၫ့ အဖိၪမုၪဧ့, ကိၭၡၭထၪ့ဆံၭ, ယိခွါ, နစဎွၩ ဂဲၫ လၧနအီၪလီၫ. တီၩဝ့ၫလီၩ့ဝ့ၫ, ဒဲထိးထဲၩ့တၩ့ထဲၩ့ဆၧလီၫ. အၥုၪ့ဆၧၩ့ အၥၭဆၧၩ့တၭ, ထူၭ ကၥ့ၪယီၩ့, ကၥ့ၪယီၩ့ အၥၭဘၪ့ ဒၪလ့ၬ, ကၥ့ၪယီၩ့မိ အဖိၪလီၫ. 10 ယမိဒၪ့ထ့ၬခွံၬ လဲၪ့ၥုၭ လၧအံဖြံၫ့ အဖၧၩ့, ဒဲကၥ့ၪ လၧယရုစလံၫ့ အဖၧၩ့, ဒဲဒုၭဆၧအချံၪ မိဘၪ ဆၧဒၪ့ထ့ၬခွံၬဝ့ၫလီၫ. တၭ အဝ့ၫဒၪ မိမၪလူၬ ဆၧဘၪလိၬအိၭလိၬ လၧၦဆၨၩလဖၪ အဂးတၭ, အပၧၩ့ဆၧအလး မိအီၪ လၧမၫဆမံၭလစီၪ့ ဖိးလၧမၫဆမံၭလစီၪ့ဒၪ, ဒဲလၧထံၫမိၡါ ဖိးလၧဂၪ့ခိၪအထုၬလီၫ. 11 ယမိဒုၭစဲၪ့ထၪ့ခွံၬ နၡၩထီၫ့ဖိၪ လၧဆၧဖၧၩ့ လၧထံၫ လအီၪဘၪ လၧနဂးဆ့ လၧဆၧအုၩ့လၩ့ အဆၧၥွံၪ အကၠီၩ့လီၫ. 12 ဆၧယိလါ အထီၫ့ဖိၪၥံၪဧ့, ဂဲၫထဲၩ့ လၧထိၬၥံၪ အအီၪဆံၭ. ဆၧလၧမုလနံၩယီၩ ဒၪလ့ၬ, ယလီၩဘၪ နၥံၪ လၧယမိဖ့ၪထဲၩ့ နၥံၪ အဆၧနံၫစၩလီၫ. 13 အဂဲးဘဲၫယီၩ ယဘိၭကဲၪ့ ယုဒၫ လၧယဂးဒၪယဝ့ၫတၭ, ယမၩဎွ့ၩထၪ့ ချံၪ လၧအံဖြံၫ့, ယထိၪဂဲၩယူၭ နဖိၪခွၫလဖၪ, ဇံအိၫ့ဧ့, ယထၫ့ဒၩ နဖိၪခွၫၥံၪ, ဂြံစၭဧ့, ယအီၪက့ၪယူၭနၧၩ ဘဲၫ ၦအဆီၪ့လဂၩ အနၭလဘံၪ့ အၥိၭနီၪယူၭ. 14 ယဟိဝၩ မိအီၪဖျီၪထၪ့ လၧအဝ့ၫၥံၪ အဂးတၭ, အဖျါ မိလ့ၩထၪ့ ဘဲၫလၫ့ဝဲ အဒံၭ အၥိၭနီၪ, ကဆါ ယဟိဝၩ မိအူၪခွ့ၩ တၭ, မိလ့ၩထၪ့ဆၧ လၧလံၩ၁ဝံၭ လၧမုခံၫ့လခီၫ အဖၧၩ့ လီၫ. 15 ဆၧၥုၭမုခမျၧး အယဟိဝၩ မိမၩဖီၩ့မၩဖျ့ၭ အဝ့ၫၥံၪတၭ, အဝ့ၫၥံၪ မိအၪ့ဆၧတၭ, မိယဲးလၩ့ လိး လၧၦခွံၬဝ့ၫလဖၪ, မိအၪ့ဝ့ၫတၭ, ၥီၫထၪ့ ဘဲၫၦလၧအအီၩ စဘံၭထံၫ အၥိၭတၭ, မိဎွ့ၩဝ့ၫ ဘဲၫလိၫ့ အၥိၭ, ဘဲၫဆၧလုလး အနိၩ့ အၥိၭနီၪလီၫ. 16 ယဟိဝၩ အဝ့ၫၥံၪအယွၩ မိထိးထဲၩ့တၩ့ထဲၩ့ အၡၩခမျၧးတၭ, လၧမုလနံၩနီၪ မိထိးထဲၩ့တၩ့ထဲၩ့ အဝ့ၫၥံၪ ဘဲၫ ၥိၪ ဒဲဘ့ၪ အၥိၭနီၪလီၫ. အဂဲးဘဲၫယီၩ အဝ့ၫၥံၪ မိမၩအၥၭ ဘဲၫ၁ရဖူၩ အလိးလဖၪ အၥိၭနီၪ အီၪက့ၪထၪ့ထီၫအၥၭ လၧထံၫၥံၪခးၥံၪ အဖၫ့ခိၪ နီၪလီၫ. 17 အဆၧဂ့ၩနီၪ မွဲအဆံၭဒိၪလဲၪ. အဎံၫအလၩနီၪ မွဲအဆံၭဒိၪလဲၪ. ဘုၪၥံၪဂူၫၥံၪ မိဒုၭဒိၪထၪ့ ၦဖိၪၥၪခွၫ, ဒဲစဘံၭထံၫအၥၫ့နီၪ မိဒုၭဒိၪထၪ့ ၦမုၪနၩ့လဖၪလီၫ.

1 လၧဆၧဆၧၩ့အထီ လၧခဲၫ့လဖၧၫ့နီၪ အၪ့ကံၩ့ ဆၧဆၧၩ့ လၧယဟိဝၩဆံၭ. ယဟိဝၩ တဲၩ့ လၫ့ဝဲအဒံၭ, ဖ့ၪလၫ့ ဆၧဆၧၩ့ အၪအၪလ့ၬ, ဒဲနၪ့ၥံၪမံၩ့ၥံၪ လၧၦကိၭဂၩဒ့ၭ အဂး လၧဂၪ့ခိၪ အဝၩ့ဖၧၩ့လီၫ. 2 အဂဲးဘဲၫယီၩ ဂံၪ့ဖိၪ အဆၧဂၩ့ တ့ၫရဖံၫ့ ချဲၩ့ဆၧ ပျီၩပျီၩတၭ, ၦဒၪဆၧလၧယၫလခီၫနီၪ, ဒၪဘၪ ဆၧအဘျံၭအဘျၪ, လီၩလၩ့လၬလၩ့ ဆၧမံၫမး အဘျံၭအဘျၪ မၩမုၬထၪ့ထဲၩ့ ဆၧပျီၩပျီၩလီၫ. မၩအၥၭဘဲၫနီၪတၭ, အဝ့ၫၥံၪ ဂၭဖျိၭ ဘဲၫ ၥိၪ ဒဲဘ့ၪ အၥိၭလီၫ. အဂဲးဘဲၫယီၩ မွဲၦယိၥိၪ လအီၪဘၪ တၭ, ဘၪ ဆၧခိဆၧဝီၩလီၫ. 3 ယၥၭခဲၩထၪ့ ဘၪယူၭ ၦယိၥိၪလဖၪတၭ, ယစ့ၩရၫ့ယူၭ ဘ့ၪဖၫလဖၪလီၫ. အဂဲးဘဲၫယီၩ ဆၧၥုၭမုခမျၧး အယဟိဝၩ အီၪၡီၩ့ အၥိၪအဘ့ၪ, ယုဒၫ အၡၩဂံၪ့ဖိၪတၭ, အီၪက့ၪ အဝ့ၫ ဘဲၫ ကၥ့ၪဒူၩ လၧဆၧဒုၭၥုၭ အဖၧၩ့လီၫ. 4 နိၪ့အလိး ဂဲၫထၪ့ လၧအဖၧၩ့, နိၪဖျၭ ဂဲၫထၪ့ လၧအဖၧၩ့, ချံၪၥုၭ ဂဲၫထၪ့ လၧအဖၧၩ့, ကယဲ ၦအၪ့ကံၩ့အခီၫ့ ဂဲၫထၪ့ လၧအဖၧၩ့ လစီၪ့ဎးလီၫ. 5 ဘဲၫၦအဆီၪ့ အၥိၭနီၪ, မိယဲးလၩ့ထံးဆၧ လၧဖၧၩ့ၥၭ အကဖံၬကျၩ လၧဆၧဒုၭၥုၭ အဖၧၩ့တၭ, မိဒုၭဆၧလီၫ. အဂဲးဘဲၫယီၩ ဆၧၥုၭမုခမျၧး အယဟိဝၩ အီၪလၧအၥိၭတၭ, မိဒုၭမဲ ၦထူၬကၥ့ၪ အမ့ၬလီၫ. 6 ယမိဒုၭဆီၪ့ထၪ့ ယုဒၫ အၡၩဂံၪ့ဖိၪတၭ, ယမိထိးထဲၩ့တၩ့ထဲၩ့ ယိၥၭ အၡၩဂံၪ့ဖိၪတၭ, ယမိဒုၭအီၪ အဝ့ၫၥံၪလီၫ. အဂဲးဘဲၫယီၩ ယယၫ့ၥၭယူၭ အဝ့ၫၥံၪလီၫ. တၭ မိမၩအၥၭ ဘဲၫယလခွံၬၡိၭဘၪ အဝ့ၫၥံၪ အၥိၭနီၪလီၫ. အဂဲးဘဲၫယီၩ, ယၧၩ, ယဟိဝၩယီၩ, ယမွဲ အဝ့ၫၥံၪအယွၩတၭ, ယမိစံၭဆၧၫ့ အဝ့ၫၥံၪလီၫ. 7 အံဖြံၫ့ မိမၩအၥၭ ဘဲၫၦအဆီၪ့ အၥိၭနီၪတၭ, မိၥၭထိၬ ဘဲၫၦလၧအအီၩ စဘံၭထံၫ အၥိၭတၭ, အဖိၪအလံၩ မိဒၪဘၪဝ့ၫတၭ, မိၥၭထိၬ, အၥုၪ့မိဎွံၫ အၥၭမိယီၫ လၧယဟိဝၩ အဖၧၩ့လီၫ. 8 ယမိယူၪထၪ့ဆၧ လၧအဂးတၭ, ဒုၭအီၪကိၩ့အီၪကီၪ့ အဝ့ၫၥံၪလီၫ. အဂဲးဘဲၫယီၩ ယဎွ့ၩန့ထဲၩ့ အဝ့ၫၥံၪလီၫ. တၭ မိအၪထၪ့ ဘဲၫအအၪထၪ့ယူၭ အၥိၭနီၪလီၫ. 9 ယမၩ လၩ့ပြံၩလၩ့ပြၩ အဝ့ၫၥံၪ လၧၦခမျၧး အကျၩ လါနၫ့ တၭ, အဝ့ၫၥံၪ မိနၪ့ထၪ့ထဲၩ့ယၧၩ လၧထံၫယဲၩ့ခးယဲၩ့ အဖၧၩ့ မိမၧၫ့ဝ့ၫ အီၪလၧအဖိၪအလံၩတၭ, ဂဲၫထဲၩ့ကဒၩထဲၩ့လီၫ. 10 ယမိဒုၭဂဲၫထဲၩ့ထၪ့ အဝ့ၫၥံၪ လၧခးအံဇံၭ အဖၧၩ့, ဒဲအၪ့ထုၫ့ကီၪ့ အဝ့ၫၥံၪ လၧအစံရအၫ အဖၧၩ့ တၭ, ယမိဒုၭဂဲၫနုၬ အဝ့ၫၥံၪ လၧခးဂံလအၭ, ဒဲလၧလ့ၭဘနၧၫ့တၭ, အလး မိထီ လၧအဂးအ့ၬ. 11 အဝ့ၫဒၪ မိခၫ့ဂၬ မၫဆမံၭတၭ, မိမၩထ့ဖၭ, ဒဲထးလပီၩ လၧမၫဆမံၭဖၧၩ့တၭ, ထံၫမိၡါ အထံၫယိၬဖၧၩ့ အထံၫ မိလၩ့ၥံၭခွံၬဝ့ၫ ထီးအလူၬလီၫ. အစံရအၫ အဆၧအီၪက့ၪထၪ့ထီၫ အၥၭအလးနီၪ မိဘၪ ဆၧဆၪ့လၩ့ဝ့ၫ, ခးအံဇံၭ အနိၪထိၭစဎွၩ မိစဲၪ့ထၪ့ခွံၬဝ့ၫလီၫ. 12 ယမိဒုၭဆီၪ့ထၪ့ အဝ့ၫၥံၪ လၧယဟိဝၩ အဖၧၩ့တၭ, အဝ့ၫၥံၪ မိစဲၪ့ဝံၩ့ဝၩ့ လၧဆၧအမံၩ့, ယဟိဝၩ စံၭဝ့ၫဒၪ.

1 လ့ၭဘနၧၫ့ဧ့, ဝဲထၪ့ နတရၫ့ ဘဲၫၥိၭ မ့ၪ မိအၪ့ခွံၬ နၥံၪ့ၡိၫအ့ရ့ၭဆံၭ. 2 ၥံၪ့ၡိၫအ့ရ့ၭဧ့, အိၩ့ယိၩ့ထၪ့ဆံၭ; အဂဲးဘဲၫယီၩ ၥံၪ့ၡိၫအ့ရ့ၭ ခၨလၩ့ယူၭ, အဂဲးဘဲၫယီၩ ဆၧအဎံၫအလၩလဖၪနီၪ ဂၭဂီၩ့ယူၭ. ဘၫၡၫ့ အၥံၪ့ထိၭဖၫၥံၪဧ့, အိၩ့ယိၩ့ထၪ့ဆံၭ. အဂဲးဘဲၫယီၩ ၥံၪ့ၥံၪ အီၪထိၬထၬအၥၭနီၪ ခါလၩ့ယူၭ. 3 ၦယိၥိၪလဖၪ အိၩ့ယိၩ့ထၪ့နီၪ ၥီၫထၪ့ဝ့ၫလီၫ. အဂဲးဘဲၫယီၩ အဆၧဎံၫဆၧလၩ အအၧၩ့အၥၫ့နီၪ ဂၭဂီၩ့ယူၭဝ့ၫယူၭ. ဆၬလၥၧၫ့ ယုၩ့ဆၧနီၪ ၥီၫထၪ့ဝ့ၫလီၫ. အဂဲးဘဲၫယီၩ ယီၫဒၫ့ အဆၧအီၪက့ၪထၪ့ထီၫအၥၭ အလးနီၪ ဂၭဂီၩ့ယူၭဝ့ၫယူၭ. 4 ယဟိဝၩ ယယွၩစံၭယၧၩ, လုအၪ့ လုအီၩ ၥိၪလဒီၪ့ လၧဆၧအီၪက့ၪဝ့ၫ လၧဆၧမၩၥံၫ အဂးဆံၭ. 5 အကဆါလဖၪနီၪ မၩၥံၫ အဝ့ၫၥံၪတၭ, အီၪက့ၪအၥၭ လၧအဆၧဒဲၩဘၭ လအီၪဘၪ; ဒဲၦလၧအအၪ့ဆၫခွံၬ အဝ့ၫၥံၪ စံၭဝ့ၫ မွဲယဟိဝၩ ဘၪဆိၪဂ့ၩဆံၭ. အဂဲးဘဲၫယီၩ ယထူၭထၪ့လၧၫ့ထၪ့လီၫ. တၭ အၡၩယိအၥိၪဒၪဝ့ၫနီၪ လီၫ့ကီၩ့ အဝ့ၫၥံၪအ့ၬ. 6 အဂဲးဘဲၫယီၩ ယလလီၫ့ကီၩ့လၧၩ့ဘၪ ၦခးဖိၪနီၪ, ယဟိဝၩ စံၭဝ့ၫဒၪ. တၭ ယိခွါ, ယမိဖ့ၫလၫ့ခွံၬ ၦၡၩလဂၩ လၧၦလၧအနဲၩ့ထံၭ အစူၪဖၧၩ့, လဂၩ လၧအစဎွၩ အစူၪဖၧၩ့ ဆုၬဆုၬ လီၫ. အဝ့ၫၥံၪ မိမၩဂၭဂီၩ့ခွံၬ ထံၫၥံၪခးၥံၪတၭ, ယမၩဖီၩ့မၩဖျ့ၭ အဝ့ၫၥံၪအ့ၬ. 7 ယလုအၪ့လုအီၩ ၥိၪလဒီၪ့ လၧဆၧအီၪက့ၪဝ့ၫ လၧဆၧၥံၫ အဂး, ၥိၪလဒီၪ့ လၧအဘၪၡၪ့ဘၪနၭ ဒိၪမၬလီၫ. ယမၩန့ နိၪထိၭဘီၩ့ နံၫဘီၩ့ လီၫ. လဘီၩ့ ယကိၭ ဆၧအခိးအတၩ, ဒဲလဘီၩ့ ယကိၭ ဆၧစၧၩ့ထၬတၭ, ယလုအၪ့လုအီၩ ၥိၪလဒီၪ့နီၪလီၫ. 8 ယဒၪ့ထ့ၬခွံၬယူၭ ၦယူၬၥိၪ ၥၧၫ့ဂၩ လၧလၩ လဘံၪ့ဎး တၭ, ယၥၭလိၪ အဝ့ၫၥံၪတၭ, အဝ့ၫၥံၪ ၥၭလိၪယၧၩဆ့ လီၫ. 9 ထီးနီၪလဖၧၫ့ ယစံၭ, ယမိယိထဲၩ့ခွါထဲၩ့ နၥံၪ အ့ၬ. ဆၧလၧအမိၥံၫနီၪ ၥံၫဒၪဝ့ၫ, ဒဲဆၧလၧအမိဘၪ ဆၧဒၪ့ထ့ၬခွံၬဝ့ၫနီၪ, မိဘၪ ဆၧဒၪ့ထ့ၬခွံၬဒၪဝ့ၫဆံၭ. တၭ ဆၧအီၪလၩ့ထးလဖၪနီၪ မိအၪ့လိၬဒၪဝ့ၫအၥၭ လဒုၩဂူၫဂၩအယၪ, လဒုၩဂူၫဂၩအယၪ ဆုၬဆုၬဆံၭ. 10 ယမၩန့ နိၪထိၭဘီၩ့ ဆၧအခိးအတၩတၭ, ယဒၪ့ထ့ၬဝ့ၫ ဘဲၫၥိၭ ယမိမၩဂၭဂီၩ့ ယဆၧအုၩ့လၩ့ လၧယအုၩ့လၩ့ လၧၦခမျၧး ထီးအလူၬလီၫ. 11 တၭ ယိခွါ, လၧမုလနံၩနီၪ ဂၭဂီၩ့ဝ့ၫတၭ, ဆၧၡၪ့ဆၧနၭ အၥိၪလဒီၪ့ လၧအထီးန့ ယလူနီၪ, ၥ့ၪယၫဝ့ၫ လၧအမွဲ ယဟိဝၩအလူ တၡါ လီၫ. 12 ယစံၭ အဝ့ၫၥံၪ အ့ၪဂ့ၩ လၧနၥံၪ အမ့ၬယၫတၭ, ဖ့ၪလၫ့ယၧၩ လၧယလံၩ့ယလဲၫဆံၭ. အ့ၪလမွဲဘၪဘဲၫနီၪတၭ, ထီးမၩ လဂ့ၩ. တၭ အဝ့ၫၥံၪ ခံၫ့န့ စ့ၩ ၥၧၫ့ဆံၫ လၧယလံၩ့ယလဲၫ အဂးလီၫ. 13 ယဟိဝၩ စံၭယၧၩ, ခွံၬလၩ့ခွံၬ လၧၦတဲၩ့ဖၧၩ့နီၪ အအီၪဆံၭ. ဆၧအဎွ့ၩ အဎံၫအလၩ လၧၦဆိၫ့ဎွ့ၩယၧၩ ဂ့ၩမၬကလဲၪ! ယမၩန့ စ့ၩ ၥၧၫ့ဆံၫနီၪတၭ, ယခွံၬလၩ့ခွံၬဝ့ၫ လၧၦတဲၩ့ဖၧၩ့နီၪ အအီၪ လၧယဟိဝၩ အဂံၪ့ဖၧၩ့လီၫ. 14 ထီးနီၪလဖၧၫ့ ယဒၪ့ထ့ၬခွံၬ ယနိၪထိၭဘီၩ့ ဆၧစၧၩ့ထၬ နံၫဘီၩ့လဘီၩ့နီၪ ဘဲၫၥိၭ ယမိမၩဂၭဂီၩ့ခွံၬ ယုဒၫ ဒဲအံၫစရ့လၭ အထၧၫ့ဖု ထၧၫ့ဝဲအလးနီၪလီၫ. 15 ယဟိဝၩ စံၭယၧၩ, မၩန့ဒံၭ ၦယိၥိၪ အဂီၩ့ဖိၪလဂၩ အစူၪဝဲၩဆံၭ. 16 အဂဲးဘဲၫယီၩ ယမိဒုၭဂဲထုၪ့ ၦယိၥိၪ လၧခးနီၪ အဖၧၩ့လီၫ. ဆၧလၧအမိၥံၫနီၪ အီၪၡီၩ့ဝ့ၫ အ့ၬ. ဆၧဂၭဖျိၭဖၧၩ့ၥၭနီၪ အၪ့ဎၬဝ့ၫအ့ၬ. ဆၧလၧအဘၪထူၬနီၪ မၩဘျၪထဲၩ့ဝ့ၫအ့ၬ. ဆၧလၧဆၧပွံၭအၥၭ ယိဝ့ၫအ့ၬ. မိအၪ့ဘၪ ဆၧအဘီၪ့အယၪတၭ, မိၡၫ့ယၬခွံၬ အခၪ့မံၪလီၫ. 17 ၦယိၥိၪ လၧအလန့ကၩဘၪဆၧ, လၧအစဲၪ့ဒၪ ၥိၪလဒီၪ့နီၪ, ဘၪအၡၪ့လီၫ! နၭၥံၪဖၩ့ၥံၪ မိဘၪ အစူၪဒူၪ ဒဲအမ့ၬၥၪ အထွ့ၪလီၫ. အစူၪ မိလၩ့ၥံၫ, ဒဲအမ့ၬၥၪအထွ့ၪ မိခံၭ တၡါလီၫ.

1 ဆၧအလူလၩ့, ယဟိဝၩအလူ လၧအံၫစရ့လၭ အဂဲးအကၠီၩ့, ယဟိဝၩ လၧအပၠၪထၪ့ မူၭခိၪ, ဒဲအီၪက့ၪလၩ့ ဂၪ့ခိၪအခၪ့ထံၭ ဒဲတဲၩ့လၩ့ ၦၡၩအၥၭ လၧအအီၪဝ့ၫ လၧအဖၧၩ့ လဂၩနီၪ စံၭဝ့ၫဒၪ, 2 ယိခွါ, ယမိအီၪက့ၪ ယရုစလံၫ့ လၧဆၧလ့ၩ ဒံၩ့ခံၫ့ဒၪ့ဎၩ့ အလိၫ့ လၧကယဲ ၦၡၩခမျၧး အဂး လၧအအီၪဝၬဖီၩ့ဝ့ၫနီၪ, လၧဆၧဝၩ့ထၬ ယရုစလံၫ့နီၪ, ဆၧမိမၩဆ့ လၧယုဒၫ ဘဲၫနီၪၥိၭလီၫ. 3 ဆၧလၧမုလနံၩနီၪ ယမိအီၪက့ၪ ယရုစလံၫ့ လၧလိးဎၧၫ့ လဖျိၪ့ လၧၦခမျၧး ထီးအလူၬ အဂးလီၫ. ကယဲ ၦလၧအမၩန့ထၪ့ဝ့ၫနီၪ မိဘၪ ဆၧဒၪ့ထ့ၬခွံၬဝ့ၫ ထီးအလူၬ လါနၫ့တၭ, ဂၪ့ခိၪအၡၩဆၨၩ ထီးအလူၬ မိအီၪကီၪ့ထၫ့ဒၩ အဝ့ၫနီၪလီၫ. 4 ယဟိဝၩ စံၭဝ့ၫဒၪ, ဆၧလၧမုလနံၩနီၪ ယမိဒိၪ ကယဲ ကၥ့ၪလဖၪ လၧဆၧထီၫမံၫထီၫမၪ, ဒဲဒုၭဖျုထၪ့ ၦထူၬကၥ့ၪလဖၪနီၪလီၫ. အ့ၪမွဲ ယမိဒိၭ ယမ့ၬၥၪလဖၪ အီၪစၪ့ထၪ့အၥၭ လၧယုဒၫ အၡၩဂံၪ့ဖိၪ, အ့ၪမွဲ ၦခမျၧးအကၥ့ၪနီၪ ယမိဒုၭဘျီၪအမ့ၬ ကိၭဒုၩဒ့ၭ လီၫ. 5 ယုဒၫ အၦဒိၪလဖၪ မိစံၭ လၧအၥၭခံဖၧၩ့နီၪ, ယဂဲးယဘၭမွဲ ၦယရုစလံၫ့ဖိၪ လၧဆၧၥုၭမုခမျၧး အယဟိဝၩ, အဝ့ၫၥံၪအယွၩ အစူၪဖၧၩ့လီၫ. 6 ဆၧလၧမုလနံၩနီၪ ယမိအီၪက့ၪ ယုဒၫ အၦဒိၪလဖၪ ဘဲၫမ့ၪဖၧၩ့ လဖျိၪ့ လၧၥံၪ့မု အကျၩ အၥိၭ, ဒဲမ့ၪၡီၫလၡီၫ လၧဘုၪထူအဖၧၩ့ အၥိၭနီၪတၭ, မိအၪ့ခွံၬ ၦခမျၧး ထီးအလူၬ လၧအအီၪဝၬဖီၩ့ဝ့ၫ လၧအစူၪထွ့ၪ ဒဲစူၪစ့ၪ, ဒဲၦမိအီၪဒံၭ လၧယရုစလံၫ့ အဖၧၩ့ လၧအလးဒၪဝ့ၫ လၧယရုစလံၫ့ အဖၧၩ့လီၫ. 7 ယဟိဝၩ မိထိးထဲၩ့တၩ့ထဲၩ့ဆိၫ ယုဒၫအတဲၩလဖၪ ဘဲၫၥိၭ စဒၫဝံၭ အၡၩဂံၪ့ဖိၪ အလၩအဖၩ့, ဒဲၦယရုစလံၫ့ဖိၪ အလၩအဖၩ့ ထီးမၩဒိၪထၪ့အၥၭ လၧယုဒၫ အဖၫ့ခိၪ လဂ့ၩ. 8 ဆၧလၧမုလနံၩနီၪ ယဟိဝၩ မိအီၪဖီၩ့ ၦယရုစလံၫ့, ဒဲၦလၧအခၪ့ဘၪထၧၩ့ လၧမုလနံၩနီၪ မိမၩအၥၭ ဘဲၫစဒၫဝံၭ အၥိၭ, ဒဲစဒၫဝံၭ အၡၩဂံၪ့ဖိၪ ဘဲၫယွၩအၥိၭ, ဘဲၫယဟိဝၩအၥီၫ့ လၧအဝ့ၫၥံၪ အမ့ၬယၫ အၥိၭနီၪလီၫ. 9 လၧမုလနံၩနီၪ ဆၧမိမၩအၥၭ လၧယမိအၪ့ဎၬ မၩဂၭဂီၩ့ ၦဆၨၩ ထီးအလူၬ လၧအမိဂဲၫထၫ့ဒၩ ယရုစလံၫ့ လီၫ. 10 ယမိလူၫလၩ့ဂါလၩ့ လၧစဒၫဝံၭ အၡၩဂံၪ့ဖိၪ ဒဲလၧၦအီၪဝ့ၫ လၧယရုစလံၫ့ အဖၧၩ့လဖၪ အလီၩ့ လၧၥၭ ဘၪဆဲၫ့ လၧဆၧအခိးအတၩ ဒဲဆၧအၪ့ကံၩ့အၪ့ယၫဆၧလီၫ. တၭ အဝ့ၫၥံၪ မိယိယၧၩ ၦလၧအဆ့ၭဝ့ၫ ဒဲမိဂၪ့ဝ့ၫ လၧအကၠီၩ့ ဘဲၫၦဂၪ့ဝ့ၫ လၧအဖိၪခွၫ လဂၩဎး အကၠီၩ့ အၥိၭ, ဒဲအၥုၪ့မိခိ အၥၭမိဝီၩ လၧအကၠီၩ့ ဘဲၫၦလၧအၥုၪ့ခိအၥၭဝီၩ လၧအဖိၪဝဲၡါ အကၠီၩ့ အၥိၭနီၪလီၫ. 11 ဆၧလၧမုလနံၩနီၪ ဆၧဂၪ့ဖၭဒိၪ မိအီၪဝ့ၫ လၧယရုစလံၫ့ အဖၧၩ့ ဘဲၫဆၧဂၪ့ ဘၪဆဲၫ့ လၧဟၫဒၭရ့မၧၫ့ လၧခိၪလီၩ့ဆူၭ မဂံၭဒိၫ့ အဖၧၩ့ အၥိၭလီၫ. 12 ၦခးဖိၪ မိဂၪ့, ဂံၪ့ဒီၪ့လစီၪ့ ဂံၪ့ဒီၪ့လစီၪ့ ဆုၬဆုၬလီၫ. စဒၫဝံၭ အဂံၪ့ဒီၪ့လစီၪ့, ဒဲအမၫလဖၪ လစီၪ့ဒၪ, စနၫၥၫ့ အဂံၪ့ဒီၪ့လစီၪ့, ဒဲအမၫလဖၪ လစီၪ့ဒၪ, 13 ဒဲလံဝဲၫ အဂံၪ့ဒီၪ့လစီၪ့, ဒဲအမၫလဖၪ လစီၪ့ဒၪ, စၡံမအဲၫ အဂံၪ့ဒီၪ့လစီၪ့, ဒဲအမၫလဖၪ လစီၪ့ဒၪ, 14 ကယဲ ဂံၪ့အဒီၪ့ လၧအအီၪလၩ့ထးနီၪ အလဒီၪ့လစီၪ့ လဒီၪ့လစီၪ့, ဒဲအမၫလဖၪ လစီၪ့ဒၪ အမၫလဖၪ လစီၪ့ဒၪ ဆုၬဆုၬလီၫ.

1 ဆၧလၧမုလနံၩနီၪ ထံၫထၪ့ဖျိၭ မိထၪ့ဖျိၭ လၧစဒၫဝံၭ အၡၩဂံၪ့ဖိၪ အဂး, ဒဲလၧၦဒိၩ့ယရုစလံၫ့ဖိၪ အဂး လၧဆၧဒဲၩဘၭ, ဒဲလၧဆၧလဆံၫ့ဘၪ အကၠီၩ့လီၫ. 2 ဆၧၥုၭမုခမျၧး အယဟိဝၩ စံၭဝ့ၫဒၪ, ဆၧလၧမုလနံၩနီၪ ဆၧမိမၩအၥၭ လၧယမိဒၪ့ထ့ၬခွံၬ ဆၧဂၩ့ဆၧဖၪ့အမံၩ့ လၧဂၪ့ခိၪချိၫ့တၭ, ၦနၪ့ထၪ့ထဲၩ့လၧၩ့ အဝ့ၫၥံၪအ့ၬ. တၭ ယမိဒုၭစဲၪ့ထၪ့ခွံၬ မီၪလဖၪ ဒဲဆၧနၪလဖၪ လၧခးဖၧၩ့လီၫ. 3 ဆၧမိမၩအၥၭ လၧၦအ့ၪချဲၩ့ဒံၭဆၧ လၧမီၪအချိၬတၭ, အမိ ဒဲအဖါ လၧအထၪ့ဖိၪ အဝ့ၫနီၪ မိစံၭ အဝ့ၫ, နမၧၫ့ဘၪအ့ၬ. အဂဲးဘဲၫယီၩ နချဲၩ့ ဆၧအဘျံၭအဘျၪ လၧယဟိဝၩ အမံၩ့လီၫ. ထီးအချဲၩ့ဆၧ လၧမီၪအချိၬတၭ, အမိအဖါ လၧအထၪ့ဖိၪ အဝ့ၫနီၪ မိဆ့ၭဖျီၫ့ အဝ့ၫလီၫ. 4 ဆၧမိမၩအၥၭ လၧမုလနံၩနီၪ လၧမီၪလဖၪ ထီးအ့ၪချဲၩ့ဆၧ လၧမီၪအချိၬတၭ, အမ့ၬမိမဲ လၧဆၧလၧအဒၪဝ့ၫ လၧယၫလခီၫ အကၠီၩ့လီၫ. ဘဲၫၥိၭ အမိအၪ့လီၫန့ဆၧနီၪ, မွဲအထီးကီၩ့ၥိၭ ဆၧအဆီၪ့အကီၩ့အၥိၭ လဂ့ၩ. 5 အ့ၪမွဲ ပမိစံၭဝ့ၫ လဂၩ ဒဲလဂၩ ဆုၬဆုၬ, ယမွဲ မီၪအ့ၬ. ယမွဲ ၦမၩကၩ လၧဂၪ့ခိၪလီၫ. အဂဲးဘဲၫယီၩ ယကဲၪဎီး ခီၫလၧယဖိၪၥၪခွၫထၪ့ လံၩလံၩလီၫ. 6 ထီးနီၪလဖၧၫ့ ၦမိစံၭ အဝ့ၫဒၪ, ဆၧဖၧၩ့လး လၧနစူၪဖၧၩ့လဖၪယီၩ, မွဲဆၧနီၪလမံၩ့လဲၪ. တၭ အဆၧမိစံၭဆၧၫ့ဝ့ၫ, မွဲဆၧလၧယဘၪဆ့ၭ လၧယထံၩယၥိၭ အဂံၪ့ဖၧၩ့ လီၫ. 7 နၭဧ့, နၪ့ထၪ့ ထၫ့ဒၩ ယၡၩယိၥိၪ, ဒဲထၫ့ဒၩ ၦထၧၫ့ထံၩထၧၫ့ၥိၭ လၧယၧၩဆံၭ; ဆၧၥုၭမုခမျၧး အယဟိဝၩ စံၭဝ့ၫဒၪ, ကျီၪ့ခွံၬ ၦယိၥိၪဆံၭ. တၭ ၥိၪလဖၪနီၪ မိလၩ့ပြံၩလၩ့ပြၩလီၫ. ယမိကၠၪယစူၪ လၧၦဆံၭလဖၪ အလီၩ့လီၫ. 8 ယဟိဝၩ စံၭဝ့ၫဒၪ, ဆၧမိမၩအၥၭ လၧခးထၧၫ့ဘံၪ့ယၫ အဖၧၩ့နီၪ, နံၫပိၩ့ မိဘၪ ဆၧဒၪ့ထ့ၬခွံၬဝ့ၫ မိၥံၫတၭ, ဒဲၥၧၫ့ပိၩ့လပိၩ့နီၪ မိအီၪလၩ့ထး လၧအဖၧၩ့လီၫ. 9 ယမိဒုၭလ့ၩခၫ့ဂၬ ၥၧၫ့ပိၩ့လပိၩ့ လၧမ့ၪ, ယမိအၪ့ကဲၪ့ဝ့ၫ ဘဲၫၦအၪ့ကဲၪ့ စ့ၩ အၥိၭနီၪတၭ, ယမိမၩခွါဝ့ၫ ဘဲၫၦမၩခွါ ထီၫ့ အၥိၭနီၪလီၫ. အဝ့ၫၥံၪ မိကိၭထၪ့ ယမံၩ့တၭ, ယမိစံၭဆၧၫ့ဆၧလီၫ. ယမိစံၭ, အယီၩ, မွဲယၡၩခမျၧးလီၫ. အဝ့ၫၥံၪ မိစံၭ ယဟိဝၩ မွဲယယွၩ လီၫ.

1 ယိခွါ, ယဟိဝၩ အမုလနံၩနီၪ ဘၪဝ့ၫတၭ, ဆၧမိမၩန့ဆီၪ့ ဒဲအၪ့နၩ့ဖၭ နဆၧဖိၪဆၧလံၩ လၧနကျၩလီၫ. 2 အဂဲးဘဲၫယီၩ ယမိဒုၭအီၪကီၪ့ ၦဆၨၩ ထီးအလူၬ ထၫ့ဒၩ ယရုစလံၫ့ ဘဲၫၥိၭ အမိဒုၭၥုၭ, ဒဲမၩန့ ဒိၩ့, ဒဲမိအၪ့ဂူၬဆီၪ့ ဂံၪ့လဖၪ အဆၧဖိၪဆၧလံၩ, ဒဲမိဖီၪ့ဆီၪ့ မၩဂၭဂီၩ့ ၦမုၪၥံၪ, ဒဲၦဒိၩ့ဖိၪ ဖိၭဖၫ့ မိလ့ၩကဲၪဎီးတၭ; ၦခမျၧး လၧအအီၪလၩ့ထးနီၪ, မိဘၪ ဆၧဒၪ့ထ့ၬခွံၬဝ့ၫ လၧဒိၩ့ဖၧၩ့ အ့ၬ. 3 တၭ ယဟိဝၩ မိစဲၪ့ထၪ့နီၪ, ဒုၭၥုၭ လၧၦဆၨၩလဖၪ, ဘဲၫအဒုၭဆၧ လၧဆၧဒုၭၥုၭ အမုလနံၩ အၥိၭနီၪလီၫ. 4 ဆၧလၧမုလနံၩနီၪ အခၪ့ မိဆၧၫ့ထုၪ့ လၧခိၪလီၩ့ အလဲအိၫ့ အလီၩ့ လၧအအီၪဝ့ၫ လၧယရုစလံၫ့ အမ့ၬယၫ လၧမုထၪ့လခီၫတၭ, ခိၪလီၩ့ အလဲအိၫ့ မိထ့ဖၭ လၧအၥၭခံဖၧၩ့ လၧမုထၪ့, ဒဲလၧမုနုၬနီၪတၭ, ခိၪလီၩ့ဆူၭဖၭဒိၪ မိကဲၪထၪ့လီၫ. ခိၪလီၩ့အလခီၫ မိၥုၭအၥၭ လၧမုဖၩ, ဒဲအလခီၫ လၧမုခံၫ့လီၫ. 5 နၥံၪ မိစဲၪ့ထၪ့ လၧယခိၪလီၩ့လဖၪ အခိၪလီၩ့ဆူၭလီၫ. အဂဲးဘဲၫယီၩ ခိၪလီၩ့လဖၪ အခိၪလီၩ့ဆူၭနီၪ မိဖိးလၧအၫဇလၭတၭ; နၥံၪ မိစဲၪ့ဖျိၭ ဘဲၫနၥံၪ စဲၪ့ဖျိၭ လၧဂၪ့ခိၪ ဝၭဝ့ၫ အမ့ၬယၫ လၧယုဒၫအစဎွၩ အၧၭဇဲအၫ အမုနံၩလဖၪ အဖၧၩ့ အၥိၭနီၪလီၫ. ယဟိဝၩ ယယွၩ မိဂဲၫဝ့ၫတၭ, ၦဆံၫ့ဎံၪ ထီးအလူၬ မိအီၪလၧနၥိၭလီၫ. 6 လၧမုလနံၩနီၪ ဆၧမိမၩအၥၭ လၧဆၧဖၩ့ လအီၪဘၪမွဲ ဆၧခံၭၥၧၫ့လီၫ. 7 မွဲလါနၫ့ မုနံၩလနံၩ အီၪဝ့ၫ (ယဟိဝၩ ၥ့ၪယၫဝ့ၫ) လၧမုဆၫမွဲဂ့ၩ, မုနၩမွဲဂ့ၩ, အီၪအ့ၬ. တၭ လၧမုဂၪလၩ့နီၪ ဆၧမိဖၩ့ထၪ့လီၫ. 8 လၧမုလနံၩနီၪ ဆၧမိမၩအၥၭ လၧထံၫမၧၫ့ မိယွၩလၩ့ လၧယရုစလံၫ့တၭ, ဖိၭဖၫ့ လၧမၫဆမံၭ မုထၪ့လခီၫ ဒဲဖိၭဖၫ့ လၧမၫဆမံၭ မုနုၬလခီၫလီၫ. လၧဆၧခိအထီ မွဲဂ့ၩ, လၧဆၧဂီးအထီ မွဲဂ့ၩ မိအီၪဝ့ၫလီၫ. 9 ယဟိဝၩ မိကဲၪ စဎွၩ လၧဂၪ့ခိၪ ထၧၫ့ဖျိၪ့ယၫ အဖၫ့ခိၪလီၫ. ဆၧလၧမုလနံၩနီၪ ယဟိဝၩ မိအီၪ လဂၩဎးတၭ, အမံၩ့ မိအီၪ လမံၩ့ဎးလီၫ. 10 ထံၫၥံၪခးၥံၪ ထၧၫ့ဘံၪ့ယၫနီၪ မိမၩအၥၭ ဘဲၫဆၧပျၩ့ဖၧၩ့ လၧဂံဘၫ ဖိးလၧရံမၧၫ့ အၥိၭ လၧယရုစလံၫ့ မုခံၫ့လခီၫလီၫ. တၭ အဝ့ၫဒၪနီၪ မိဘၪ ဆၧအီၪက့ၪထၪ့ထီၫဝ့ၫတၭ, ၦမိအီၪလၧအလးဖၧၩ့, လၧဘံၪ့ယမံၫ့အတရၫ့ ဖိးလၧတရၫ့အခၪ့ထံၭ အလး ဖိးလၧဆၧအနိၪ့လဖၪ အတရၫ့, ဒဲလၧတၨၭထီၫ ဟၫနအ့လၭ ဖိးလၧစဎွၩ အဆၧဘံၭ စဘံၭၥၪအလးလဖၪ လီၫ. 11 ၦမိအီၪလၧအဖၧၩ့တၭ, ဆၧဆိၪအၧၩ့ အီၪလၧၩ့အ့ၬ. တၭ ယရုစလံၫ့ မိအီၪဂုးခၧၫ့ဝ့ၫလီၫ. 12 အယီၩမွဲ ဆၧၥံၫချဲၫ့ လၧယဟိဝၩ မိထး ၦၡၩခမျၧး လၧအမိဒုၭၥုၭ ထၫ့ဒၩ ယရုစလံၫ့ ထီးအလူၬတၭ, အယၪနီၪ ဆၧမိအၪ့ခွံၬဝ့ၫ လၧအဆၧၫ့ထုၪ့ လၧအခၪ့ အဘိၩ့ဘၭတၭ, အမ့ၬၥၪလဖၪ မိဘၪ ဆၧအၪ့ခွံၬ လၧအခွၩ့ဖၧၩ့တၭ, အဖျ့ၩ မိလူၬဝ့ၫ လၧအနိၭဖၧၩ့လီၫ. 13 လၧမုလနံၩနီၪ ဆၧမိမၩအၥၭ လၧဆၧတုၩ့ထၪ့တုၩ့လၩ့ လၧယဟိဝၩ မိအီၪဝ့ၫ လၧအကျၩတၭ, မိဖီၪ့ထၬလိၬအၥၭ လဂၩ ၦလၧအနဲၩ့ထံၭအစူၪ, လဂၩ ၦလၧအနဲၩ့ထံၭအစူၪတၭ, ၦအစူၪ မိယၩ့ထၪ့အၥၭ လဂၩဘၪလဂၩ လၧၦလၧအနဲၩ့ထံၭ အလီၩ့ ဆုၬဆုၬလီၫ. 14 ၦယုဒၫဖိၪ လၧယရုစလံၫ့ အဖၧၩ့နီၪ မိဒုၭၥုၭတၭ, ၦဆၨၩ အီၪဝၬဖီၩ့ အဝ့ၫၥံၪ ထီးအလူၬ အစူၪလးအခၪ့ခိၪ မိအီၪက့ၪကီၪ့အၥၭ, ထီၫ့ၥံၪလွ့ၫၥံၪ, ဒဲကျိၪၥံၪစ့ၩၥံၪ, ဒဲဆၧကီၩ့ဆၧၥိၭ အၪအၪလ့ၬလီၫ. 15 ဘဲၫဆၧၥံၫချဲၫ့ယီၩ အၥိၭနီၪ, ဆၧမိဘၪ ကၥ့ၪ, ကၥ့ၪလၩ, ကလအူၭ, ဒဲကၥ့ၪယီၩ့, ဆၧဖိၪဆၧဎါအဒိၩ့ လၧဆၧၥုၪ့တဲၩ အဖၧၩ့နီၪ ဘဲၫနီၪၥိၭဆ့လီၫ. 16 ဆၧမိမၩအၥၭ လၧကယဲ ၦလၧအအီၪလၩ့ထး လၧၦဆၨၩ ထီးအလူၬ အကျၩ လၧအဂဲၫထၫ့ဒၩ ယရုစလံၫ့နီၪ မိလ့ၩထၪ့ လနံၪ့ဘၪလနံၪ့ လနံၪ့ဘၪလနံၪ့ ဘဲၫၥိၭ အမိဘိၪ့ထၪ့ဘၩထၪ့ စဎွၩ, ဆၧၥုၭမုခမျၧး အယဟိဝၩ ဒဲထီးန့ ဘိၪ့တဲၩအနံၩလီၫ. 17 ဆၧမိမၩအၥၭ လၧၦလၧအလလ့ၩထၪ့ဘၪ လၧၦအဂံၪ့ဒီၪ့လဖၪ လၧဂၪ့ခိၪချိၫ့ အကျၩ ဘဲၫၥိၭ အမိဘၩထၪ့ စဎွၩ ဆၧၥုၭမုခမျၧး အယဟိဝၩနီၪ, ဆၧမိဂဲၫဆၧၩ့ လၧအလီၩ့အ့ၬ. 18 ခးအံဇံၭ အဂံၪ့လဒီၪ့ လၧဆၧလဂဲၫဆၧၩ့ဘၪ အလးနီၪ, အ့ၪလလ့ၩထၪ့ဘၪ, ဒဲလဂဲၫဘၪတၭ; ဆၧၥံၫချဲၫ့ လၧယဟိဝၩ မိထး ၦဆၨၩလဖၪ လၧအလလ့ၩထၪ့ ထီးန့ဘၪ ဘိၪ့တဲၩအနံၩနီၪ, မိဘၪ လၧအနီၪအလီၩ့လီၫ. 19 အဝ့ၫနီၪမွဲ ဆၧဒဲၩဘၭ လၧအမိဘၪ ခးအံဇံၭ, ဒဲဆၧဒဲၩဘၭ လၧအမိဘၪ ၦဆၨၩ ထီးအလူၬ လၧအလဂဲၫထၪ့ ထီးန့ဘၪ ဘိၪ့တဲၩအနံၩနီၪလီၫ. 20 ဆၧလၧမုလနံၩနီၪ ဆၧမိကွ့ၭအၥၭ လၧကၥ့ၪ အချံးချီၫ့ အလီၩ့နီၪ, ဆၧဆံၫ့ဎံၪ လၧယဟိဝၩ အဂး တၭ, ဖၧၩ့လဖၪ လၧယဟိဝၩ အဂံၪ့ဖၧၩ့နီၪ မိမၩအၥၭ ဘဲၫလိၫ့လဖၪ လၧဆၧလုလး အမ့ၬယၫလီၫ. 21 မွဲမၬ, ဆၧမိမၩအၥၭ လၧကယဲ ဖၧၩ့ လၧယရုစလံၫ့ အဖၧၩ့ ဒဲယုဒၫ အဖၧၩ့ လဖျိၪ့လါလါနီၪ မိဆံၫ့ဎံၪထၪ့ လၧဆၧၥုၭမုခမျၧး အယဟိဝၩ အဂး, ဒဲကယဲ ၦလၧအလုထၪ့ဆၧနီၪ မိဂဲၫ ဒဲမၩန့ဝ့ၫ ဒဲအၪ့ဎွံဆၧ လၧအဖၧၩ့တၭ, လၧမုလနံၩနီၪ ၦကၫနအၫ့ဖိၪ မိအီၪ လၧဆၧၥုၭမုခမျၧး အယဟိဝၩ အဂံၪ့ဖၧၩ့ နးဂၩအ့ၬ.